Sɛnea Mpanyimfo Tete Afoforo Ma Wɔfata sɛ Wɔsom | Adesua\n‘Deɛ wote firii m’anom no, fa hyɛ nnipa anokwafoɔ nsa.’—2 TIMOTEO 2:2.\nDɛn na asafo mu panyin bɛtumi ayɛ de aboa onuabarima bi ma wahyɛ ɔdɔ a ɔwɔ ma Yehowa no mu den?\nBible mu nsɛm bɛn na ɛbɛtumi aboa onuabarima bi a ɔmpɛ sɛ ɔnya nkɔso wɔ asafo no mu?\nWɔn a wɔretete wɔn no bɛyɛ dɛn atumi ayɛ wɔn ade te sɛ Elisa?\n1. (a) Dɛn na Onyankopɔn nkurɔfo ahu fi teteete fa ntetee ho, na eyi fa yɛn ho sɛn nnɛ? (b) Dɛn na yɛbɛsusu ho wɔ adesua yi mu?\nONYANKOPƆN nkurɔfo ahu fi teteete sɛ ntetee de nkɔso ba. Ɛho nhwɛso ne sɛ, Abram boaboaa ‘ne mmarima a watete wɔn’ ano ma wɔkɔko gyee Lot. (Genesis 14:14-16) ‘Wɔkyerɛɛ’ nnwontofo a na wɔwɔ Ɔhene Dawid bere so no ‘sɛnea wɔto’ nnwom yi Yehowa ayɛ. Enti na wɔatete saa nkurɔfo no yiye. (1 Berɛsosɛm 25:7) Ɛnnɛ, ɛsɛ sɛ yɛko tia Satan ne ne wiase no. (Efesofoɔ 6:11-13) Afei nso, ɛsɛ sɛ yɛyere yɛn ho ka Yehowa din ho asɛm kyerɛ afoforo de yi no ayɛ. (Hebrifoɔ 13:15, 16) Sɛ yɛbɛnya nkɔso sɛnea Onyankopɔn asomfo a wɔtenaa ase tete no nyae a, gye sɛ wɔtete yɛn. Yehowa ama asafo mu mpanyimfo adwuma sɛ wɔntete afoforo wɔ asafo no mu. (2 Timoteo 2:2) Akwan bɛn na mpanyimfo binom afa so atete anuanom mmarima ma wɔhwɛ Yehowa nkurɔfo so?\nBOA NEA WORETETE NO NO MA ƆNHYƐ ƆDƆ A ƆWƆ MA YEHOWA NO MU DEN\n2. Ansa na ɔpanyin bi bɛkyerɛ nea ɔretete no no biribi foforo no, dɛn na ɔbɛtumi ayɛ, na dɛn ntia?\n2 Yɛbɛtumi de asafo mu panyin atoto okuafo ho. Ansa na okuafo bɛgu aba no, ebia ɔde ɔyɛ-asase-yiye bɛgu asase no so na ama afifide no atumi anyin yiye. Saa ara na sɛ ɔpanyin bi pɛ sɛ ɔkyerɛ nea ɔretete no no biribi foforo a, ɔbɛtumi ne no asusu Bible mu nnyinasosɛm bi a ɛbɛboa no ho ma ɔde nea ɔresua no ayɛ adwuma.—1 Timoteo 4:6.\n3. (a) Ɔkwan bɛn so na ɔpanyin bi bɛtumi ne nea ɔretete no no abɔ Yesu asɛm a ɛwɔ Marko 12:29, 30 no ho nkɔmmɔ? (b) Sɛ ɔpanyin bi bɔ mpae ma nea ɔretete no no a, ɛbɛka nea ɔretete no no sɛn?\n3 Ɛho hia sɛ ɔpanyin no hu sɛnea nokware no aka nea ɔretete no no nsusuwii ne ne koma. Nea ɛbɛyɛ na ɔpanyin no ahu no, gye sɛ ɔbisa no sɛ, ‘Efi bere a wohyiraa wo ho so maa Yehowa no, sɛn na aka gyinae a woasisi wɔ w’asetenam?’ Sɛ ɔbisa no a, ɛbɛbue kwan ma ɔne no abɔ sɛnea yɛbɛtumi de yɛn koma nyinaa asom Yehowa ho nkɔmmɔ. (Kenkan Marko 12:29, 30.) Wobɛtumi mpo ne onua no abɔ mpae, na woasrɛ Yehowa sɛ ɔmfa honhom kronkron mmoa no wɔ ne ntetee no mu. Sɛ onua no te sɛ worebɔ mpae ama no a, ɛbɛhyɛ no nkuran ma wayɛ pii!\n4. (a) Kyerɛ Bible mu nsɛm bi a ɛbɛtumi aboa nea wɔretete no no ma wanya nkɔso. (b) Sɛ mpanyimfo retete afoforo a, botae bɛn na ɛsɛ sɛ wɔde si wɔn ani so?\n4 Sɛ wofi ntetee no ase a, ɛbɛyɛ papa sɛ wo ne nea woretete no no bɔ Bible mu nsɛm bi ho nkɔmmɔ. Wei bɛma wahu sɛnea ɛsɛ sɛ ɔbrɛ ne ho ase, ɔyɛ ɔboafo, na ɔyɛ obi a afoforo bɛtumi de wɔn ho ato ne so. (1 Ahemfo 19:19-21; Nehemia 7:2; 13:13; Aso. 18:24-26) Sɛnea ɔyɛ-asase-yiye boa asase no, saa ara na su ahorow yi bɛtumi aboa nea wɔretete no no. Ɛbɛtumi aboa nea wɔretete no no ma wanyin, kyerɛ sɛ, wanya nkɔso ntɛmntɛm. Jean-Claude yɛ asafo mu panyin wɔ France. Ɔka sɛ, ne botae a ɔde tete afoforo ne sɛ ɔbɛboa wɔn ma wɔde Bible mu nnyinasosɛm asisi gyinae pa. Ɔka sɛ: “Mehwɛ sɛ mɛnya bere ne wɔn abom akenkan kyerɛwsɛm bi de ‘abue wɔn ani’ ma wɔahu ‘anwanwadeɛ’ a ɛwɔ Onyankopɔn Asɛm mu.” (Dwom 119:18) Akwan foforo bɛn na yɛbɛtumi afa so ahyɛ nea yɛretete no no den?\nMA ƆMFA BOTAE NSISI N’ANI SO NA KYERƐ NO NEA ENTI A ƐYƐ PAPA\n5. (a) Adɛn nti na ɛho hia sɛ mpanyimfo ne obi a wɔretete no no bɔ botae a ɔde asisi n’ani so wɔ Yehowa som mu ho nkɔmmɔ? (b) Adɛn nti na ɛsɛ sɛ mpanyimfo tete wɔn a wɔda so ara yɛ mmofra no? (Hwɛ ase hɔ asɛm no.)\n5 Bisa nea woretete no no sɛ, ‘Botae bɛn na wode asisi w’ani so wɔ Yehowa som mu?’ Sɛ ɔnni bi a, boa no ma ɔmfa nea ɔbɛtumi adu ho nsi n’ani so. Fa anigye ka botae a wode sii w’ani so ne anigye a wonyae bere a woduu ho no ho asɛm kyerɛ no. Wei a wobɛyɛ no nyɛ den, nanso etu mpɔn paa. Victor yɛ asafo mu panyin ne ɔkwampaefo wɔ Africa. Ɔka sɛ: “Bere a na meyɛ aberante no, ɔpanyin bi bisaa botae a mede asisi m’ani so ho nsɛm bi. Saa nsɛm a ɔbisaa me no boaa me ma mefii ase susuu me som adwuma ho yiye.” Mpanyimfo a wɔwɔ osuahu pii ka sɛ ɛho hia sɛ wɔfi ase tete anuanom mmarima fi wɔn mmofraase, ebia bere a wɔadi fi mfe dumiɛnsa kɔsi dunum no. Mobɛtumi ahwɛ mfe a wɔadi ho na moama wɔn adwuma a wɔbɛtumi ayɛ wɔ asafo no mu. Sɛ motete anuanom mmarima fi wɔn mmofraase ne bere a wɔrenyin a nneɛma pii tumi twetwe wɔn adwene no a, ɛbɛtumi ama wɔde wɔn adwene asi botae a wɔde asisi wɔn ani so no so.—Kenkan Dwom 71:5, 17. * (Hwɛ ase hɔ asɛm no.)\nKyerɛ nea enti a ɛsɛ sɛ onuabarima bi yɛ adwuma a wode ama no no, na kamfo no (Hwɛ nkyekyɛm 5-8)\n6. Ɔkwan titiriw bɛn na Yesu faa so tetee afoforo?\n6 Sɛ wobɛtumi ahyɛ nea woretete no no nkuran ma wasom a, ɛnsɛ sɛ woka nea ɛsɛ sɛ ɔyɛ kyerɛ no kɛkɛ. Mmom, kyerɛ no nea enti a ɛho hia sɛ ɔyɛ saa nso. Ɔkyerɛkyerɛfo Kɛse Yesu ka kyerɛɛ n’asomafo no sɛ wɔnka asɛmpa no. Nanso, ɔdii kan kyerɛɛ wɔn nea enti a ɛsɛ sɛ wɔka asɛmpa no. Ɔkaa sɛ: “Wɔde tumi nyinaa ama me wɔ ɔsoro ne asase so. Enti monkɔ nkɔyɛ aman nyinaa m’asuafoɔ.” (Mateo 28:18, 19) Wobɛyɛ dɛn atumi asuasua ɔkwan a Yesu faa so tetee afoforo no?\n7, 8. (a) Mpanyimfo a wɔwɔ hɔ nnɛ bɛyɛ dɛn asuasua ɔkwan a Yesu faa so tetee afoforo no? (b) Mfaso bɛn na ɛwɔ so sɛ wobɛkamfo obi a woretete no? (d) Nyansahyɛ ahorow bɛn na ɛbɛtumi aboa mpanyimfo ma wɔatete afoforo? (Hwɛ adaka a wɔato din, “Sɛnea Mpanyimfo Tete Afoforo.”)\n7 Sɛ woka kyerɛ onua bi sɛ ɔnyɛ adwuma bi a, fa Bible no kyerɛ no ma ɔnhu nea enti a adwuma no ho hia. Sɛ woyɛ saa a, na worekyerɛ no ma wahu sɛ Bible nnyinasosɛm na ɛsɛ sɛ ɔgyina so yɛ ade na ɛnyɛ mmara. Nhwɛso bi ni: Sɛ woka kyerɛ onua bi sɛ ɔnsiesie Ahenni Asa no aboboano na ama anuanom atumi afa hɔ a, wobɛtumi ne no asusu asɛm a ɛwɔ Tito 2:10 no ho. Ma ɔnhu sɛ adwuma a ɔyɛ no bɛma Ahenni asɛm no ho aba nyam kɛse. Afei nso, ka kyerɛ nea worekyerɛkyerɛ no no sɛ ɔnsusu anuanom a wɔn mfe akɔ anim a wɔwɔ asafo no mu ho, na ma ɔnhu sɛ saa adwuma a ɔreyɛ no bɛboa wɔn. Sɛ wo ne no bɔ nkɔmmɔ a ɛte saa a, na woretete no ama wadwene nnipa ho asen sɛ ɔbɛdwene mmara ho. Sɛ ohu sɛnea n’adwuma no boa anuanom mmarima ne mmaa a, n’ani bɛgye sɛ ɔresom afoforo.\n8 Afei nso, sɛ nea woretete no no de nyansahyɛ a wode ma no no yɛ adwuma a, kamfo no. Adɛn nti na ɛho hia sɛ woyɛ saa? Sɛnea nsuo ma afifide nyin yiye no, sɛ wokamfo nea woretete no no a, ɛboa no ma ɔnya nkɔso wɔ Yehowa som mu.—Fa toto Mateo 3:17 ho.\n9. (a) Dɛn nti na ɛbɛtumi ayɛ den ama mpanyimfo a wɔwɔ aman a wɔdi yiye so sɛ wɔbɛtete afoforo? (b) Dɛn nti na Onyankopɔn som ho nhia anuanom mmerante binom?\n9 Ɛbɛtumi ayɛ den ama mpanyimfo a wɔwɔ aman a wɔdi yiye mu sɛ wɔbɛhyɛ anuanom a wɔabɔ asu a wɔwɔ wɔn mfe 20 anaa 30 mu no nkuran ma wɔayɛ pii wɔ asafo no mu. Mpanyimfo a wɔwɔ osuahu a wɔwɔ aman bɛyɛ 20 so kaa nea enti a anuanom mmerante binom nyɛ pii wɔ asafo no mu kyerɛɛ yɛn. Wɔn mu dodow no ara kaa sɛ awofo anhyɛ wɔn mmabarima nkuran ma wɔamfa botae ansisi wɔn ani so wɔ Yehowa som mu bere a wɔyɛ mmerante no. Na sɛ mmerante no bi pɛ sɛ wɔyɛ pii wɔ asafo no mu a, wɔn awofo hyɛ wɔn nkuran sɛ wɔnsua nwoma nkɔ akyiri anaa wɔmpɛ adwuma pa bi nyɛ wɔ wiase no mu! Enti, wɔamfa Onyankopɔn som anni kan da wɔ wɔn asetena mu.—Mateo 10:24.\n10, 11. (a) Ɔpanyin bi bɛyɛ dɛn de nkakrankakra aboa onua bi ma wasesa n’adwene? (b) Kyerɛwsɛm bɛn na ɔpanyin bɛtumi akenkan de ahyɛ onua bi nkuran, na dɛn ntia? (Hwɛ ase hɔ asɛm no.)\n10 Sɛ onua bi mpɛ sɛ ɔnya nkɔso wɔ asafo no mu a, ɛbɛhia sɛ ɔpanyin bi nya ne ho abotare na ɔyere ne ho boa no ansa na watumi asesa n’adwene. Okuafo bɛtumi de nkakrankakra aboa ma afifide bi atene bere a ɛrenyin no. Saa ara na wobɛtumi de nkakrankakra aboa onua bi ma wahu sɛ ɛho hia sɛ ɔsesa n’adwene ma wɔde dwumadi pii hyɛ ne nsa wɔ asafo no mu. Wobɛyɛ dɛn atumi aboa no?\n11 Gye bere fa onua no adamfo. Ma ɔnhu sɛ ne ho hia asafo no. Bere rekɔ so no, wo ne no ntena ase nsusu Bible mu nsɛm bi a ɛbɛtumi aboa no ma wadwendwene nea enti a ɔhyiraa ne ho so maa Yehowa no ho. (Ɔsɛnkafoɔ 5:4; Yesaia 6:8; Mateo 6:24, 33; Luka 9:57-62; 1 Korintofoɔ 15:58; 2 Korintofoɔ 5:15; 13:5) Bɔ mmɔden sɛ wobɛyɛ biribi ma aka ne koma. Bisa no nsɛm bi te sɛ: ‘Bere a wohyiraa wo ho so maa Yehowa no, ɛbɔ bɛn na wohyɛɛ no? Bere a wobɔɔ asu no, wohwɛ a, Yehowa tee nka sɛn?’ (Mmebusɛm 27:11) ‘Wohwɛ a, Satan tee nka sɛn?’ (1 Petro 5:8) Kyerɛwsɛm a ɛtete saa wɔ tumi, na ɛbɛtumi aka onua no koma paa.—Kenkan Hebrifoɔ 4:12. * (Hwɛ ase hɔ asɛm no.)\nMO A WƆRETETE MO, MONKYERƐ SƐ MOYƐ ANOKWAFO\n12, 13. (a) Su bɛn na Elisa daa no adi sɛ obi a wɔretete no? (b) Dɛn na Yehowa de hyiraa Elisa wɔ ne nokwaredi ho?\n12 Anuanom mmerante, asafo no hia mo mmoa! Su bɛn na ɛbɛboa mo ma moatumi asom Yehowa yiye? Nea ɛbɛyɛ na yɛanya mmuaeɛ no, momma yɛnsusu Elisa a ɔtenaa ase tete no ho nhwɛ.\n13 Bɛyɛ mfe 3,000 a atwam no, odiyifo Elia frɛɛ aberante Elisa sɛ ɔmmɛyɛ ne boafo. Elisa penee so ntɛm ara, na ɔde nokwaredi yɛɛ adwuma a ɛba fam de som odiyifo no. (2 Ahemfo 3:11) Elia de bɛyɛ mfe nsia na ɛtetee Elisa. Afei, bere a Elia adwuma reba awiei wɔ Israel no, ɔka kyerɛɛ Elisa sɛ mma ɔnni n’akyi bio. Nanso, Elisa kaa no mprɛnsa sɛ: “Merennya wo.” Ná Elisa asi ne bo sɛ ɔbɛkɔ so ara ne Elia a ɔretete no no anantew. Yehowa hyiraa Elisa wɔ ne nokwaredi ho. Yehowa maa Elisa hui sɛ wɔrefa Elia akɔ soro wɔ ahum mu.—2 Ahemfo 2:1-12.\n14. (a) Wɔn a wɔretete wɔn nnɛ no bɛyɛ dɛn asuasua Elisa? (b) Adɛn nti na ɛho hia paa sɛ obi a wɔretete no no yɛ ɔnokwafo?\n14 Sɛ woyɛ obi a wɔretete wo a, wobɛyɛ dɛn asuasua Elisa? Sɛ nnwuma a wɔde rehyɛ wo nsa no ba fam mpo a, gye tom ntɛm ara. Kae sɛ ɔpanyin a ɔretete wo no yɛ w’adamfo. Ka kyerɛ no sɛ, w’ani sɔ mmoa a ɔde rema wo no, na ma ɔnhu sɛ wopɛ sɛ ɔkɔ so kyerɛ wo nneɛma pii. Nea ɛho hia sen biara no, fa nokwaredi yɛ adwuma a wɔde ahyɛ wo nsa no. Adɛn ntia? Sɛ woda wo ho adi sɛ woyɛ ɔnokwafo, na afoforo bɛtumi de wɔn ho ato wo so a, mpanyimfo no bɛtumi ahu sɛ Yehowa pɛ sɛ wɔde dwumadi pii hyɛ wo nsa wɔ asafo no mu.—Dwom 101:6; kenkan 2 Timoteo 2:2.\nBU MPANYIMFO A WƆWƆ OSUAHU PII NO\n15, 16. (a) Dɛn na Elisa yɛe a ɛma yɛhu sɛ na ɔbu nea ɔtetee no no? (Hwɛ mfoni a ɛwɔ adesua yi mfiase no.) (b) Dɛn na ɛmaa adiyifo a wɔaka no nyaa Elisa mu ahotoso?\n15 Elisa ho asɛm no ma yɛhu nso sɛ ɛsɛ sɛ anuanom mmarima a wɔwɔ hɔ nnɛ bu mpanyimfo a wɔwɔ osuahu pii no. Bere a Elia ne Elisa kɔsraa adiyifo bi wɔ Yeriko no, mmarima mmienu yi kɔɔ Yordan Asubɔnten no ho. Afei, “Elia yii n’atadeɛ, na ɔbobɔ de bɔɔ nsuo no mu, na nsuo no mu paee.” Mmarima mmienu no faa asase kesee so twaa nsuo no, na ‘wɔrekɔ nyinaa na wɔrekasa.’ Elisa yɛɛ aso tiee asɛm biara a Elia ka kyerɛɛ no no, na ɔkɔɔ so suaa nneɛma pii fii ne hɔ. Elisa anyɛ ne ho sɛ ɔnim biribiara. Afei wɔfaa Elia faa ahum mu kɔe, na Elisa san n’akyi kɔɔ Yordan Asubɔnten no ho. Ɔduu hɔ no, ɔde Elia atade bɔɔ nsuo no mu kaa sɛ: “Ɛhe na Yehowa, Elia Nyankopɔn no wɔ?” Nsuo no mu san paee bio.—2 Ahemfo 2:8-14.\n16 Wohyɛɛ no nsow sɛ anwonwade a ɛdi kan a Elisa yɛe no te sɛ anwonwade a ɛtwa to a Elia yɛe no ara? Dɛn na yɛsua fi asɛm yi mu? Elisa annya adwene sɛ esiane tumi abɛdi ne nsam nti, ɔbɛyɛ n’ade wɔ kwan foforo so; ɔrenyɛ n’ade te sɛ Elia. Mmom, nea Elia yɛe a Elisa yɛɛ bi no ma yɛhu sɛ na ɔbu nea ɔtetee no no, na ɛno maa adiyifo a wɔaka no nyaa Elisa mu ahotoso. (2 Ahemfo 2:15) Elisa somee sɛ odiyifo mfe 60, na Yehowa maa no tumi ma ɔde yɛɛ anwonwade pii sen Elia. Dɛn na wɔn a wɔretete wɔn nnɛ no bɛtumi asua afi mu?\n17. (a) Wɔn a wɔretete wɔn nnɛ bɛyɛ dɛn asuasua Elisa? (b) Bere rekɔ so no, adwuma bɛn na Yehowa bɛtumi de wɔn a wɔretete wɔn no ayɛ?\n17 Sɛ wɔde asɛyɛde bi hyɛ wo nsa wɔ asafo no mu a, ɛnyɛ w’adwene sɛ wobɛyɛ w’ade wɔ ɔkwan foforo koraa so. Kae sɛ, sɛ wɔbɛyɛ nsakrae bi a na ɛyɛ ahiade bi na asɔre wɔ asafo no mu anaa akwankyerɛ bi na Yehowa ahyehyɛde no de aba. Ɛnyɛ sɛ wopɛ sɛ woyɛ nsakrae ara nti na woreyɛ. Esiane sɛ Elisa kɔɔ so faa Elia akwan so yɛɛ ade nti, ɛmaa adiyifo a wɔaka no nyaa Elisa mu ahotoso, na Elisa nam saa a ɔyɛe no so kyerɛe sɛ ɔbu nea ɔtetee no no. Saa ara na sɛ wokɔ so de Bible mu nnyinasosɛm a wɔde tetee wo no yɛ adwuma a, woda no adi sɛ wobu mpanyimfo a wɔwɔ osuahu pii no. Sɛ ɛba saa a, wo nuanom mmarima ne mmaa bɛnya wo mu ahotoso. (Kenkan 1 Korintofoɔ 4:17.) Sɛ akyiri yi wonya osuahu pii a, wobɛtumi ayɛ nsakrae a ɛbɛboa asafo no ma adi Yehowa ahyehyɛde a ɛrekɔ n’anim bere nyinaa no akyi. Bere rekɔ so no, sɛnea Yehowa boaa Elisa no, ɔbɛtumi aboa ma woayɛ nnwuma akɛse asen wɔn a wɔtetee wo no.—Yohane 14:12.\n18. Adɛn nti na ɛho hia sɛ mpanyimfo tete anuanom mmarima wɔ asafo no mu?\n18 Yɛhwɛ kwan sɛ, nyansahyɛ ahorow a yɛde ama wɔ adesua yi ne nea ɛdi kan no mu no bɛhyɛ mpanyimfo pii nkuran ma wɔagye bere atete anuanom. Saa ara na yɛhwɛ kwan sɛ anuanom mmarima pii de anigye bɛgye ntetee a wɔde ma wɔn no atom na wɔde ahwɛ Yehowa nkurɔfo so. Sɛ mpanyimfo tete anuanom a, ɛbɛhyɛ asafo ahorow a ɛwɔ wiase nyinaa den, na ɛbɛboa yɛn mu biara ma yɛakɔ so adi nokware wɔ bere a emu yɛ den a ɛreba no mu.\n^ nky. 5 Sɛ mpanyimfo hu sɛ onuabarima kumaa bi ho akokwaw, ɔbrɛ ne ho ase, na ɔwɔ su ahorow a ɛbɛma wafata sɛ ɔsom sɛ asafo mu somfo, na ɔnnya nnii mfe 20 mpo a, wɔbɛtumi akamfo no akyerɛ sɛ wɔmpaw no.—1 Timoteo 3:8-10, 12; hwɛ July 1, 1989, Borɔfo Ɔwɛn-Aban, kratafa 29.\n^ nky. 11 Mobɛtumi ahwɛ nsɛm bi a ɛwɔ April 15, 2012, Ɔwɛn-Aban, kratafa 14-16, nkyekyɛm 8-13; ne “Momfa Mo Ho Nsie Onyankopɔn Dɔ Mu,” ti 16, nkyekyɛm 1-3.\nSɛnea Mpanyimfo Tete Afoforo\nMPANYIMFO a wɔatumi atete afoforo na wɔde nyansahyɛ a ɛdidi so yi ama:\nYɛ nhwɛso wɔ wo kasa ne wo nneyɛe mu.\nHyɛ nea woretete no no nkuran ma ɔmfa afe baako nkenkan Bible mũ no nyinaa mfa nhyɛ ɔne Yehowa abusuabɔ mu den.\nMommom nkɔ asɛnka.\nBoa no ma ɔnyɛ asɛnka nhyiam a anuanom bɛnya so mfaso.\nSɛ worema baguam ɔkasa a, ma no krataa a worehwɛ so ama ɔkasa no bi na ɔnhu ɔkwan a wofa so siesie ɔkasa.\nƐtɔ da bi a ma ɔne n’abusua mmɛka w’abusua ho na mommom nyɛ abusua som.\nWobɛtumi ama ɔne n’abusua abɛka w’abusua ho na moakɔyɛ asɛnka adwuma wɔ mmeae a Adansefo nnɔɔso anaa ebi nni hɔ koraa. *—Hwɛ ase hɔ asɛm no.\n^ nky. 59 Mpanyimfo a wɔwɔ Afrika, Amerika, Asia, Australia, ne Europa de saa nyansahyɛ ahorow yi ayɛ adwuma ma asow aba pa pii.\nMpanyimfo a wɔwɔ osuahu pii tete anuanom mmarima kyerɛkyerɛ wɔn nneɛma a ɛho hia a wɔde bɛhwɛ Onyankopɔn nkurɔfo so


Yehowa Ne Yesu Wɔ Ntoboase—Suasua Wɔn | Adesua\n“Mummu yɛn Awurade ntoboase no sɛ nkwagye.”—2 PET. 3:15.\nDɛn na Yehowa ayɛ de akyerɛ sɛ ɔwɔ ntoboase?\nDɛn nti na na ɛsɛ sɛ Yesu nya abotare twɛn bere tenten?\nDɛn na yɛbɛyɛ na yɛanya abotare te sɛ Onyankopɔn?\n1. Asɛm bɛn na Yehowa asomfo anokwafo binom bisa?\nONUAWA bi a ɔde nokwaredi asom Yehowa bere tenten na wafa amanehunu pii mu bisae sɛ: “Ei, enti awiei no bɛba abɛto me ni?” Wɔn a wɔde mfe pii asom Yehowa bisa asɛm a ɛte saa ara. Yɛn yam a, anka ɛda a Onyankopɔn bɛyɛ nneɛma nyinaa foforo no aba ma yɛn haw nyinaa to atwa. (Adi. 21:5) Ɛwom, yɛwɔ nneɛma pii a yebegyina so agye adi sɛ ɛrenkyɛ koraa wɔbɛsɛe Satan wiase yi, nanso ɛnyɛ mmerɛw sɛ yebenya abotare atwɛn saa da no.\n2. Bere a yɛresusuw ntoboase ho yi, nsɛmmisa bɛn na yebenya ho mmuae?\n2 Bible kyerɛ sɛ ɛsɛ sɛ yenya ntoboase anaa abotare. Sɛ yɛn nsa bɛka nneɛma a Onyankopɔn de ahyɛ yɛn bɔ no a, ɛsɛ sɛ yesuasua Onyankopɔn asomfo a wɔtenaa ase tete no na yenya gyidi kɛse na yɛde abotare twɛn kosi sɛ bɔhyɛ no bɛbam. (Monkenkan Hebrifo 6:11, 12.) Yehowa ankasa wɔ ntoboase. Sɛ ɔpɛ a anka wayi amumɔyɛsɛm afi wiase, nanso ɔretwɛn bere pa. (Rom. 9:20-24) Dɛn nti na Yehowa wɔ ntoboase saa? Ɔkwan bɛn so na Yesu asuasua Onyankopɔn anya ntoboase de ayɛ nhwɛso ama yɛn? Dɛn nti na ɛyɛ papa sɛ yesuasua Onyankopɔn na yenya ntoboase? Nsɛmmisa yi ho mmuae bɛboa yɛn ma yɛanya abotare ne gyidi a emu yɛ den. Sɛ yɛn ani so no, ɛte sɛ nea Yehowa rekyɛ mpo a, ɛbɛboa yɛn ma yɛatwɛn.\nDƐN NTI NA YEHOWA WƆ NTOBOASE?\n3, 4. (a) Dɛn nti na Yehowa anya abotare wɔ n’atirimpɔw ho? (b) Bere a Adam ne Hawa tew atua wɔ Eden no, dɛn na Yehowa yɛe?\n3 Biribi pa bi nti na Yehowa to ne bo ase wɔ nneɛma ho. Ɛyɛ nokware sɛ Yehowa ne otumfoɔ pumpuni wɔ biribiara so, nanso atuatew a ɛkɔɔ so wɔ Eden nti, nsɛmmisa bi sɔree a ɛfa ɔsoro ne asase sofo nyinaa ho. Yehowa anya abotare efisɛ onim sɛ ebegye bere na wɔabua saa nsɛm no ma obiara koma atɔ ne yam. Ɔsorofo oo, asase sofo oo, onim obiara su ne ne ban, enti ɔreyɛ nea ɛbɛboa yɛn.—Heb. 4:13.\n4 Ná Yehowa atirimpɔw ne sɛ Adam ne Hawa asefo bɛhyɛ asase so ma. Bere a Satan daadaa Hawa, na Adam yɛɛ asoɔden no, Onyankopɔn amma n’atirimpɔw anso hɔ ara. Yehowa ani so antan no na wampere ne ho ansisi gyinae biara. Saa ara na wanyɛ ade antra so na wanto nnipa paahwii. Mmom ɔhwehwɛɛ kwan a ɔbɛfa so ama atirimpɔw a ɔde bɔɔ nnipa ne asase no abam. (Yes. 55:11) Nea ɛbɛyɛ na Yehowa atirimpɔw abam na obiara ahu sɛ ne tumidi na ɛfata no, wahyɛ ne ho so paa, na wanya abotare atwɛn mfe mpempem pii sɛnea ɛbɛyɛ a n’atirimpɔw afã horow bi bɛbam ɔkwan a ɛfata so.\n5. Adepa bɛn nti na Yehowa anya ntoboase?\n5 Afei nso Yehowa ato ne bo ase atwɛn sɛnea ɛbɛyɛ a nnipa pii benya daa nkwa. Seesei ɔretoto nneɛma na wagye “nnipakuw kɛse bi.” (Adi. 7:9, 14; 14:6) Yehowa nam asɛnka adwuma a yɛreyɛ no so refrɛ nkurɔfo ma wɔasua n’Ahenni no ho asɛm na wɔahu ne mmara. Ahenni asɛm no ne asɛmpa a adesamma hia—nokwasɛm ni, ɛyɛ “asɛmpa” ankasa! (Mat. 24:14) Yehowa wɔ asafo wɔ wiase nyinaa a wɔn a wɔwom no dodɔ wɔn ho na wɔn ani gye nea ɛteɛ ho. Yehowa twe obi a na wabɛka saa asafo no ho. (Yoh. 6:44-47) Onyankopɔn boa saafo no ma wonya n’anim dom, na eyi nyinaa kyerɛ sɛ ɔdɔ nnipa. Bio nso ɔrepaw nnipa bi ma wɔakɔyɛ ne soro ahenni no mufo. Sɛ saafo yi kɔ soro a, wɔbɛboa nnipa asoɔmmerɛwfo ma wɔayɛ pɛ na wɔatena ase daa. Bere a Yehowa de abotare retwɛn mpo no, ɔretoto nneɛma ma ne bɔhyɛ abam. Yɛn ara yɛn yiyedi nti na ɔreyɛ saa.\n6. (a) Ɔkwan bɛn so na Yehowa nyaa abotare wɔ Noa bere so? (b) Ɛnnɛ nso, dɛn na Yehowa yɛ de kyerɛ sɛ ɔwɔ abotare?\n6 Nnipa yɛ nneɛma pii de huru Yehowa bo nanso onya ho abotare. Ɛho nhwɛso ne amumɔyɛsɛm a ɛkɔɔ so ansa na Nsuyiri no reba no. Ná ɔbrasɛe ne awudisɛm ahyɛ asase so ma, na Yehowa ‘dii awerɛhow ne komam’ sɛ nnipa ama bɔne adonnɔn wɔn. (Gen. 6:2-8) Nanso Yehowa anyɛ nhwɛhãã sɛ abɔnefosɛm nkɔ so daa, mmom ɔyɛɛ n’adwene sɛ ɔde nsuyiri bɛba abɛsɛe abɔnefo no. Bere a ‘Onyankopɔn de abodwokyɛre retwɛn wɔ Noa nna no mu’ no, ɔyɛɛ nhyehyɛe a ɔde begye Noa ne n’abusua. (1 Pet. 3:20) Bere a ɛsɛ mu no, Yehowa kaa nea wabɔ ne tirim sɛ ɔbɛyɛ kyerɛɛ Noa, na ɔka kyerɛɛ no sɛ ɔnyɛ adaka. (Gen. 6:14-22) Bio nso na Noa yɛ “trenee sɛnkafo,” na ɔbɔɔ nnipa kɔkɔ sɛ ɔsɛe bi reba. (2 Pet. 2:5) Yesu kae sɛ yɛn bere yi te sɛ Noa nna no. Yehowa ahyɛ da a ɔde bɛsɛe wiase bɔne yi, nanso onipa biara nnim “da no ne dɔn no.” (Mat. 24:36) Saa bere yi de, Onyankopɔn ama yɛn adwuma sɛ yɛmmɔ nkurɔfo kɔkɔ na yɛmma wonhu nea wɔyɛ a wobenya nkwa.\n7. So Yehowa kyɛ ne bɔhyɛ ho? Kyerɛkyerɛ mu.\n7 Yehowa de abotare retwɛn nanso ɛno nkyerɛ sɛ ɔte hɔ kwa. Ɛnsɛ sɛ yesusuw sɛ onnwen yɛn ho anaa yɛn asɛm mfa ne ho. Nanso sɛ yɛanhwɛ yiye a bere a yɛrenyinyin na yɛrehu amane wɔ wiase bɔne yi mu no, yebenya adwene sɛ yɛn asɛm mfa ne ho. Eyi betumi ama yɛn abam abu na yɛanya adwene sɛ Onyankopɔn akyɛ ne bɔhyɛ ho. (Heb. 10:36) Nanso ɛnsɛ sɛ yɛn werɛ fi sɛ biribi pa nti na Yehowa anya abotare, na bere a yɛretwɛn nyinaa, ɔreyɛ nneɛma a ɛbɛboa n’asomfo anokwafo. (2 Pet. 2:3; 3:9) Afei, momma yɛnhwɛ sɛnea Yesu suasuaa n’Agya na onyaa ntoboase.\nƆKWAN BƐN SO NA YESU ANYA NTOBOASE DE AYƐ NHWƐSO AMA YƐN?\n8. Dɛn na Yesu yɛe de kyerɛe sɛ ɔwɔ abotare?\n8 Yesu reyɛ Onyankopɔn apɛde; ɔde anigye ayɛ saa mfe mpempem pii. Bere a Satan tew atua no, Yehowa sii gyinae sɛ ɔbɛma ne Dɔba no aba asase so sɛ Mesia. Susuw asɛm no ho hwɛ: Ná ehia sɛ Yesu nya abotare twɛn mfe mpempem kosi sɛ bere no bɛso. (Monkenkan Galatifo 4:4.) Nanso bere a ɔretwɛn nyinaa na ɔreyɛ adwuma a n’Agya de ahyɛ ne nsa no; wantena hɔ kwa. Bere a ɔbaa asase so no, na onim sɛ obewu wɔ Satan nsa ano sɛnea wɔhyɛɛ ho nkɔm no. (Gen. 3:15; Mat. 16:21) Yesu faa ɔyaw mu, nanso ogyinaa mu kosii owu mu efisɛ na eyi ne Onyankopɔn apɛde. Yesu dii Onyankopɔn nokware—nokwaredi a ɛso bi mmae da. Wanka sɛ ɔno ne asomasi anaa ɔbenten; mmom ɔbrɛɛ ne ho ase huu amane. Eyi yɛ biribi a yebetumi asuasua.—Heb. 5:8, 9.\n9, 10. (a) Bere a Yesu retwɛn ma Yehowa ayɛ ade no, dɛn na ɔreyɛ? (b) Dɛn na yɛbɛyɛ de asuasua Yesu?\n9 Bere a wonyan Yesu no, wɔmaa no tumi wɔ soro ne asase so. (Mat. 28:18) Ɔde saa tumi no yɛ adwuma de ma Yehowa atirimpɔw bam, na ɔtwɛn ma Onyankopɔn bere so ansa na wayɛ biribi. Yesu tɔɔ ne bo ase twɛnee wɔ Onyankopɔn nsa nifa kosii 1914; saa bere no na Onyankopɔn de n’atamfo yɛɛ ne nan ase ntiaso. (Dw. 110:1, 2; Heb. 10:12, 13) Ɛrenkyɛ Yesu bɛma ne homene so na ɔde Satan wiase no aba awiei. Bere a Yesu retwɛn no, ɔreboa nnipa ma wɔabɛsom Onyankopɔn na ɔkyerɛ wɔn kwan kɔ “nkwa asuti” ho.—Adi. 7:17.\n10 Ná Yesu nim sɛ Yehowa wɔ bere a ɔde yɛ ade, na onyaa abotare twɛnee. Wubetumi asuasua Yesu? Ná Yesu ho pere no sɛ ɔbɛyɛ nea n’Agya de bɛhyɛ ne nsa biara, nanso ɔtoo ne bo ase twɛn kosii sɛ bere a Onyankopɔn ahyɛ bɛso. Bere a yɛretwɛn sɛ Satan wiase bɔne yi bɛkɔ awiei no, ehia sɛ yɛn nyinaa nya ntoboase. Ɛsɛ sɛ yɛtwɛn ma Onyankopɔn kyerɛ yɛn kwan, na ɛnsɛ sɛ yɛma yɛn abam bu na yɛpa abaw. Dɛn na yebetumi ayɛ na yɛanya saa ntoboase yi bi?\nMƐYƐ DƐN ANYA ABOTARE TE SƐ ONYANKOPƆN?\n11. (a) Ɔkwan bɛn so na gyidi a obi wɔ ma onya ntoboase? (b) Dɛn na yɛwɔ a enti yɛn gyidi betumi ayɛ den?\n11 Ansa na Yesu reba asase so no, Onyankopɔn adiyifo ne n’asomfo foforo daa no adi sɛ nnipa a wɔnyɛ pɛ mpo betumi anya ntoboase atwɛn. Wɔn gyidi na ɛma wonyaa ntoboase. (Monkenkan Yakobo 5:10, 11.) Sɛ na wonni gyidi—kyerɛ sɛ na wonnye nni sɛ Yehowa bedi ne bɔhyɛ so a—anka wususuw sɛ wobetumi de ntoboase atwɛn ma ne bɔhyɛ abam? Wɔannya no ahogono koraa; wɔfaa amanehunu mu, nanso na wɔwɔ gyidi sɛ Onyankopɔn bɛyɛ nea waka. (Heb. 11:13, 35-40) Yɛn mpo de, yɛwɔ nea yebetumi agyina so ma yɛn gyidi ayɛ den asen wɔn, efisɛ seesei Yesu ne “yɛn gyidi Wiefo.” (Heb. 12:2) Yesu maa nkɔmhyɛ pii baa mu na waboa yɛn ma yɛate Onyankopɔn atirimpɔw ase, na eyi ma yɛn gyidi yɛ den.\n12. Dɛn na yebetumi ayɛ ma yɛn gyidi ayɛ den?\n12 Nneɛma bɛn na yebetumi ayɛ ma yɛn gyidi ayɛ den na yɛanya ntoboase? Nea ehia paa ne sɛ yɛde Onyankopɔn afotu bɛyɛ adwuma. Sɛ nhwɛso no, wubetumi asusuw ho ahwɛ nea enti a ɛsɛ sɛ wode Ahenni no di kan wɔ w’asetenam. So wubetumi ahwɛ akwan horow a wode afotusɛm a ɛwɔ Mateo 6:33 no bɛyɛ adwuma? Ebia wubetumi de bere pii ayɛ asɛnka adwuma no anaa wubetwitwa nneɛma so wɔ w’asetenam. Mma wo werɛ mfi sɛ woabɔ wo ho mmɔden wɔ nneɛma bi mu ma Yehowa ahyira wo dedaw. Ebia waboa wo ma woanya onipa foforo ne no sua Bible anaa wama woanya “Onyankopɔn asomdwoe a ɛboro adwene nyinaa so.” (Monkenkan Filipifo 4:7.) Sɛ wususuw nhyira yi nyinaa ho a, wubehu sɛ ɛyɛ papa sɛ wokɔ so di Yehowa akwankyerɛ so na wunya abotare twɛn.—Dw. 34:8.\n13. Mfatoho bɛn na yebetumi de akyerɛ sɛ gyidi betumi ama yɛanya ntoboase?\n13 Ma yɛnyɛ mfatoho mfa nkyerɛkyerɛ asɛm no mu. Okuafo dɔw n’asase dua aba, na edu twabere a otwa. Bere biara a obetwa nnɔbae pii no, ɛhyɛ no nkuran sɛ edu adɔw bere so bio a, ɔnsan nnua nneɛma foforo. Onim sɛ odua aba no wie a, ɛsɛ sɛ onya abotare twɛn kosi twabere. Nanso ɔnka sɛ eyi nti ɔrennua aba biara; ebia obedua pii asen bere a edi kan no mpo, efisɛ ogye di sɛ obenya nnɔbae atwa. Saa ara na yɛn nso sɛ yesua Yehowa asɛm na yedi so, na yehu sɛ yɛretwa ɛso aba pa a, yenya Yehowa mu ahotoso kɛse. Eyi ma yenya gyidi kɛse na ɛyɛ mmerɛw sɛ yɛbɛtwɛn nhyira a ɛda yɛn anim no, efisɛ yenim sɛ ɔkwan biara so ɛbɛba.—Monkenkan Yakobo 5:7, 8.\nSɛ wunya abotare a, ɛbɛma wode Onyankopɔn Ahenni no adi kan, na woasow aba!\n14, 15. Adwene bɛn na ɛsɛ sɛ yenya wɔ amane a nnipa rehu ho?\n14 Ade foforo a ebetumi aboa yɛn ma yɛanya abotare atwɛn ne sɛ yebehu wiase no ne yɛn ankasa tebea sɛnea Yehowa hu no. Sɛ nhwɛso no, ɛsɛ sɛ yehu sɛnea Yehowa te nka bere a nnipa rehu amane no. Efi tete nyinaa, sɛ Yehowa hu sɛ nnipa rehu amane a ɛyɛ ne yaw. Nanso yaw mmunkam no so a ontumi nyɛ adepa biara. Ɔsomaa ne Dɔba no sɛ ‘ɔmmɛsɛe Ɔbonsam nnwuma’ na onyi ɔhaw biara a Satan de aba adesamma so mfi hɔ. (1 Yoh. 3:8) Nokwasɛm ne sɛ ɛrenkyɛ biara Onyankopɔn beyi amanehunu afi hɔ korakora. Enti ɛnsɛ sɛ yɛma amumɔyɛsɛm a ɛrekɔ so wɔ Satan wiase mu no hyɛ yɛn so anaasɛ yɛpa abaw ka sɛ awiei no akyɛ dodo. Mmom momma yenya gyidi sɛ Onyankopɔn bɔhyɛ a yennya nhui no bɛbam na ɛbɛtena hɔ daa. Yehowa ahyɛ bere pɔtee a ɔde beyi abɔnefosɛm afi hɔ na ɛrempa ho simma biako mpo.—Yes. 46:13; Nah. 1:9.\n15 Yɛte nna a edi akyiri mu na mmere no mu ayɛ den, enti yɛhwɛ kwan sɛ yebehyia nsɛnnennen a ɛbɛsɔ yɛn gyidi ahwɛ. Ebia yɛn ankasa anaa yɛn abusuafo behu amane wɔ afoforo nsam, nanso ɛnsɛ sɛ yɛn bo fuw na mmom ɛsɛ sɛ yɛde yɛn ho nyinaa to Yehowa so. Yɛnyɛ pɛ, enti eyi yɛ nyɛ mmerɛw. Nanso kae nea Yesu yɛe a wɔayɛ ho kyerɛwtohɔ wɔ Mateo 26:39 no.—Monkenkan.\n16. Bere a yɛretwɛn sɛ awiei no bɛba no, dɛn na ɛsɛ sɛ yɛkwati?\n16 Sɛ yennya adwene sɛ awiei no nnya mmae a, ɛremma yennya ntoboase ntwɛn. Obi a onnye nni sɛ awiei no abɛn no besusuw sɛ ɛsɛ sɛ ɔyɛ nhyehyɛe bi na sɛ Yehowa bɔhyɛ amma mu a ne nsa ansi fam. Ebia ɔbɛka sɛ: ‘Ah, merehwɛ sɛ Yehowa bɛyɛ nea waka no ampa a.’ Onya adwene a ɛte saa a, ɔde Onyankopɔn Ahenni no bɛto nkyɛn na wapɛ din wɔ saa wiase yi mu anaa ɔbɛpɛ sika agu hɔ de abɔ ne ho ban. Anaasɛ ɔbɛkɔ sukuu akɔ akyiri sɛnea ɛbɛyɛ a obedi yiye wɔ asetenam nnɛ. Sɛ obi yɛ saa a, ɛbɛkyerɛ sɛ onni gyidi. Kae sɛ Paulo hyɛɛ yɛn nkuran sɛ yensuasua anokwafo a “wɔnam gyidi ne boasetɔ so” nyaa Yehowa bɔhyɛ no. (Heb. 6:12) Yehowa ayɛ n’adwene sɛ ɔbɛsɛe wiase bɔne yi, na ɛrenka akyi. (Hab. 2:3) Nanso bere a yɛretwɛn no, ɛsɛ sɛ yɛhwɛ yiye na yɛansom Yehowa biarabiara. Mmom ɛsɛ sɛ yɛma yɛn ani da hɔ na yɛde ahokeka yɛ asɛnka adwuma no. Eyi ne adwuma a ɛma akomatɔyam sen adwuma biara seesei.—Luka 21:36.\nNTOBOASE MA YENYA NHYIRA BƐN?\n17, 18. (a) Bere a yɛde ntoboase retwɛn no, hokwan bɛn na yɛanya seesei? (b) Sɛ yɛto yɛn bo ase a, nhyira bɛn na yebenya?\n17 Sɛ asram kakraa bi na yɛde asom Onyankopɔn oo, sɛ nso mfe pii na yɛde asom no oo, nea yɛpɛ ne sɛ yɛbɛsom no afebɔɔ. Yennim bere a aka ma wɔayi saa wiase yi afi hɔ de, nanso momma yennya ntoboase, efisɛ eyi na ɛbɛboa yɛn ma yɛagyina mu akosi sɛ yɛn nkwagye bɛba. Seesei Yehowa ama yɛanya hokwan a yɛde bɛkyerɛ sɛ yɛne no yɛ adwene wɔ ne gyinaesi biara ho, na ne din nti yehu amane koraa a yebedi no nokware. (1 Pet. 4:13, 14) Bio nso Onyankopɔn retete yɛn na yɛanya ntoboase atwɛn akosi awiei na wagye yɛn nkwa.—1 Pet. 5:10.\n18 Yesu wɔ ɔsoro ne asase nyinaa so tumi, na wayɛ krado sɛ ɔbɛbɔ wo ho ban, enti biribiara nni hɔ a ebetumi ahwim wo afi ne nsam, gye sɛ wo ara wogye wo ho fi ne nsam. (Yoh. 10:28, 29) Ɛnsɛ sɛ yesuro nea ɛbɛba daakye anaa owu mpo. Wɔn a wɔbɛto wɔn bo ase atwɛn akosi awiei no na wobegye wɔn nkwa. Enti ɛnsɛ sɛ yɛma wiase no mu biribiara to yɛn brada ma yeyi Yehowa akwa. Mmom, bere a Onyankopɔn anya abotare retwɛn no, momma yɛnhyɛ yɛn gyidi den na yɛmfa bere a aka no nni dwuma yiye.—Mat. 24:13; monkenkan 2 Petro 3:17, 18.


Yuda 1 ASCB – Judasʼ brev 1 BPH | Biblica\nYuda 1 ASCB – Judasʼ brev 1 BPH\n1Yesu Kristo ɔsomfoɔ Yuda a meyɛ Yakobo nua na metwerɛɛ krataa yi,\nMede kɔma wɔn a Onyankopɔn afrɛ wɔn na wɔte Agya Onyankopɔn dɔ ne Yesu Kristo banbɔ mu:\n3Me nnamfonom, anka merebɔ mmɔden atwerɛ mo afa nkwagyeɛ a yɛn nyinaa te mu no ho. Nanso, ɛsɛ sɛ metwerɛ mo wɔ asɛm foforɔ ho na moyere mo ho gyina nokorɛ a Onyankopɔn de ama ne nkurɔfoɔ afebɔɔ, a ɛnsɛ sɛ wɔsesa mu da biara da. 4Nnipa bi awiawia wɔn ho abɛfra yɛn mu a wɔkyea asɛm a ɛfa yɛn Onyankopɔn adom no ka sɛ adom no enti abrabɔ bɔne nsɛe hwee. Wɔnnye Yesu Kristo a ɔno nko ara ne yɛn Wura ne yɛn Awurade no nto mu. Atwerɛsɛm no aka wɔn afɔbuo a aba wɔn so no ho asɛm dada.\n5Ɛwom sɛ monim yeinom dada, nanso mepɛ sɛ mekae mo adwene wɔ ɔgye a Awurade gyee Israelfoɔ firii Misraim asase so na akyire yi, ɔsɛee wɔn a na wɔnnye asɛm no nni no ho. 6Monkae abɔfoɔ a wɔdii tumi trasoɔ ma wɔgyaa wɔn atenaeɛ no. Wɔagu wɔn nkɔnsɔnkɔnsɔn wɔ sum kabii mu, na Onyankopɔn de wɔn asie retwɛn ɛda kɛseɛ no, na wabu wɔn atɛn. 7Monkae Sodom ne Gomora ne nkuro a na atwa wɔn ho ahyia no sɛ, na emu nnipa no yɛ adwamanfoɔ. Onyankopɔn twee wɔn aso de yɛɛ nhwɛsoɔ maa wɔn a wɔbɛnya asotwe a ɛde wɔn kɔ ogya a ɛnnum da no mu.\n8Saa ɛkwan korɔ no ara so na adaeɛsofoɔ yi nam. Wogu wɔn ankasa onipadua ho fi. Wɔpo tumidie, na wɔka nsɛmmɔne fa animuonyamfoɔ a wɔwɔ ɔsoro ho. 9Ɔbɔfopanin Mikael mpo nyɛɛ saa da. Ɛberɛ a Mikael ne ɔbonsam repere Mose amu so a akasakasa sii wɔn ntam no mpo, wante ɔbonsam atua, na mmom, asɛm a ɔkaeɛ ara ne sɛ, “Awurade nka wʼanim.” 10Nanso, saa nnipa yi te nneɛma a wɔnte aseɛ ho atua. Sɛdeɛ mmoa a wɔnni nyansa di wɔn atenka akyi no, saa ara na wɔn nso wɔdi wɔn atenka akyi wɔ nneɛma a wɔnte aseɛ ho, na yei de ɔsɛeɛ bɛba wɔn so.\n11Wɔnnue! Ɛkwan a Kain faa so no ara so na wɔnam. Sikanibereɛ enti, wɔde wɔn ho akɔhyɛ Bileam nnaadaasɛm ase. Wɔate atua atia Onyankopɔn sɛdeɛ Kora yɛeɛ pɛpɛɛpɛ. Yei enti wɔbɛsɛe wɔn.\n12Wɔte sɛ nkekaeɛ fi a ɛwɔ wo nua aduane a ɔne wo di mu a wɔmfɛre ho. Wɔn ani ku wɔn ara wɔn ho. Na wɔte sɛ omununkum a ɛsi na mframa bɔ no, nanso osuo ntɔ. Wɔte sɛ nnua a ɛnso aba asusɔberɛ mu. Wɔte sɛ nnua a wɔatutu ne nhini ama awu koraa. 13Wɔte sɛ ɛpo asorɔkye a ano yɛ den a ɛhuru sɛ ahuro da wɔn aniwudeɛ adi. Wɔte sɛ nsoromma a ɛkyinkyini a Onyankopɔn de wɔn asie ɔsɛeɛ esum kabii mu afebɔɔ.\n14Henok, Adam aseni a ɔtɔ no so nsia na ɔhyɛɛ saa nnipa yi ho nkɔm teteete sɛ, “Hwɛ, Awurade ne nʼabɔfoɔ Kronkron mpempem reba, 15na wɔabɛbu mo nyinaa atɛn na wɔabu nnebɔneyɛfoɔ nyinaa atɛn wɔ wɔn bɔne a wɔayɛ ne nsɛm a wɔaka atia Onyankopɔn no ho.” 16Ɛberɛ biara, saa nnipa yi nwiinwii na wɔde mfomsoɔ to afoforɔ so. Wɔdi wɔn akɔnnɔ akyi. Wɔhoahoa wɔn ho na wɔdaadaa afoforɔ sɛdeɛ ɛbɛyɛ a, wɔbɛba abɛdi wɔn akyi.\n17Me nnamfonom, monkae nsɛm a yɛn Awurade Yesu Kristo asomafoɔ no kaeɛ. 18Wɔkaa sɛ, “Sɛ awieeɛ no duru a, nnipa a wɔdi mo ho fɛ bɛba, wɔn a wɔdi wɔn akɔnnɔ akyi.” 19Yeinom ne nnipa a wɔnam wɔn akɔnnɔ so de mpaapaemu ba no. Na wɔnni Honhom no wɔ wɔn mu.\n20Enti, mo a moyɛ me nnamfonom, metu mo fo sɛ, monkɔ so mmia mo gyidie mu. Mommɔ mpaeɛ wɔ Honhom Kronkron no tumi mu, 21na montena Onyankopɔn dɔ mu ɛberɛ a moretwɛn yɛn Awurade Yesu Kristo wɔ nʼahummɔborɔ mu ama wama mo nkwa a ɛnni awieeɛ no.\n22Monhunu wɔn a wɔn gyidie sua mmɔbɔ. 23Montwe wɔn mfiri ogya mu nnye wɔn nkwa. Momfa suro nhunu wɔn mmɔbɔ, na monkyiri ntadeɛ a wɔn bɔne nkekaeɛ akeka mu.\n24Na deɛ ɔbɛtumi asɔ mo mu na moanhwinti, na ɔde mo asi nʼanimuonyam anim sɛ nnipa a wɔnni dɛm wɔ ahosane mu no, 25Onyankopɔn korɔ a ɔnam yɛn Awurade Yesu Kristo so yɛ yɛn Agyenkwa no, ɔno na animuonyam ne kɛseyɛ ne ahoɔden ne tumi nka no mmerɛ a atwam, ne ɛnnɛ ne daa nyinaa. Amen.\nASCB : Yuda 1


2 Samuel 13 | Intanɛt So Bible| Wiase Foforɔ Nkyerɛaseɛ\n13 Ná Dawid ba Absalom+ wɔ nuabea hoɔfɛfo bi a wɔfrɛ no Tamar.+ Nsɛm yi akyi no, ɛbae sɛ na Dawid ba Amnon+ pɛ+ no. 2 Na ɛhyɛɛ Amnon so ara ma ne nuabea Tamar nti ɔyaree,+ efisɛ na ɔyɛ ɔbaabun, na ɛyɛ den wɔ Amnon ani so+ sɛ obetumi ayɛ no biribi.+ 3 Ná Amnon wɔ adamfo bi a ne din de Yehonadab+ a ɔyɛ Dawid nua Simea+ ba; ná Yehonadab yɛ onitefo. 4 Enti obisaa no sɛ: “Dɛn nti na ɔhene ba paa, anɔpa biara na woabotow yi? Worenka nkyerɛ me?”+ Ɛnna Amnon ka kyerɛɛ no sɛ: “Mepɛ+ me nua Absalom nuabea Tamar.”+ 5 Ɛnna Yehonadab kae sɛ: “Kɔda wo mpa so na patuw yare,+ na wo papa bɛba abɛhwɛ wo. Sɛ ɔba a, ka kyerɛ no sɛ, ‘Mesrɛ wo, ma me nuabea Tamar mmra, na me yare no nti ɔmmɛma me aduan. Ɔmmɛyɛ awerɛkyekye aduan no m’anim, na minhu na minni wɔ ne nsam.’”+ 6 Ɛnna Amnon kɔdaa hɔ na ɔpatuw yaree,+ na ɔhene bɛhwɛɛ no. Afei Amnon ka kyerɛɛ ɔhene sɛ: “Mesrɛ wo, ma me nuabea Tamar mmra mmɛyɛ paanoo nkuruwankuruwa abien wɔ m’anim na me yare no nti, minni wɔ ne nsam.” 7 Ɛnna Dawid soma kɔɔ Tamar hɔ wɔ fie sɛ: “Mesrɛ wo, kɔ wo nua Amnon fie na kɔyɛ awerɛkyekye paanoo ma no.” 8 Enti Tamar kɔɔ ne nua Amnon+ fie kɔtoe sɛ ɔda hɔ. Na ɔfaa esiam a wɔafɔtɔw, na ɔbɔe de yɛɛ paanoo nkuruwankuruwa wɔ n’anim. 9 Owiei no, ɔfaa kankyee no na oyiyii wɔ n’anim, nanso Amnon anni, na ɔkae sɛ: “Momma obiara mfi me nkyɛn mfi adi!”+ Na obiara fii ne nkyɛn fii adi. 10 Afei Amnon ka kyerɛɛ Tamar sɛ: “Fa awerɛkyekye paanoo no bra pia mu na me yare no nti minni wɔ wo nsam.” Enti Tamar de paanoo nkuruwankuruwa a wayɛ no kɔmaa ne nua Amnon wɔ pia mu. 11 Bere a ɔkɔɔ ne nkyɛn sɛ ɔrekɔma no aduan no, ɛhɔ ara na ɔyeree+ no, na ɔka kyerɛɛ no sɛ: “Me nuabea,+ bra na me ne wo nna.”+ 12 Na ɔno nso ka kyerɛɛ no sɛ: “Dabi me nua! Mmrɛ me ase;+ wɔnyɛ saa wɔ Israel.+ Nyɛ aniwude saa.+ 13 Na me, ɛhe na anka mede m’ahohora bɛfa? Na wo nso wobɛyɛ sɛ Israel mmarima a wonni adwene no bi. Enti mesrɛ wo, wo ne ɔhene nkasa, na ɔremfa me nkame wo.” 14 Nanso wantie no, na ɔde ahoɔden bunkam no so brɛɛ no ase,+ na ɔne no dae.+ 15 Ɛno akyi no, Amnon de ɔtan kɛse tan no, na ɔtan a ɔtan no no yɛɛ kɛse sen ɔdɔ a ɔdɔɔ no no. Enti Amnon ka kyerɛɛ no sɛ: “Sɔre, fi ha kɔ!” 16 Ɛnna ne nuabea no ka kyerɛɛ no sɛ: “Dabi me nua; pam a worepam me yi yɛ bɔne sen nea wode ayɛ me no!” Nanso wantie no. 17 Ɛnna ɔfrɛɛ n’akoa a ɔsom no no ka kyerɛɛ no sɛ: “Mesrɛ wo, pam onipa yi fi me so ma omfi adi, na to ɔpon no mu wɔ n’akyi.” 18 (Saa bere no, na ɔhyɛ atade nsensanmu+ bi; saa nguguso no na na ɔhene mmabea, mmaabun no, hyɛ.) Enti ne somfo no de no fii adi, na ɔtoo ɔpon no mu wɔ n’akyi. 19 Ɛnna Tamar de nsõ+ guu n’atifi, na osuan atade nsensanmu a ɛhyɛ no no mu; afei ɔde ne nsa guu ne ti so+ na ɔde sũ siim kɔe. 20 Na ne nua Absalom+ ka kyerɛɛ no sɛ: “Wo nua Amnon+ na wayɛ wo saa yi? Me nuabea, wo de, yɛ komm. Ɔyɛ wo nua.+ Mfa wo koma nkɔ asɛm no so.” Na Tamar tenaa ne nua Absalom fie, na wamma nnipa mu. 21 Ɔhene Dawid tee nsɛm yi nyinaa,+ na ne bo fuwii pii.+ 22 Na Absalom anka asɛmmɔne anaa asɛmpa bi ankyerɛ Amnon, na Absalom tan+ Amnon sɛ wabrɛ ne nuabea Tamar ase nti. 23 Mfe abien akyi no, Absalom maa nkurɔfo kotwitwaa ne nguan ho+ wɔ Baal-Hasor a ɛbɛn Efraim,+ na Absalom too nsa frɛɛ ahenemma no nyinaa.+ 24 Afei Absalom kɔɔ ɔhene anim, na ɔkae sɛ: “Hwɛ, w’akoa ama nkurɔfo retwitwa ne nguan ho! Enti mesrɛ wo, ma ɔhene ne ne nkoa mmɛka w’akoa ho nkɔ.” 25 Nanso ɔhene ka kyerɛɛ Absalom sɛ: “Dabi, me ba! Mesrɛ wo, mma yɛn nyinaa nnkɔ na yɛanyɛ adesoa amma wo.” Ɔsrɛɛ no ara,+ nanso wampene ne no ankɔ. Hyira na ohyiraa+ no. 26 Ɛnna Absalom kae sɛ: “Sɛ wuntumi nkɔ a, mesrɛ wo, ma me nua Amnon ne yɛn nkɔ.”+ Na ɔhene bisaa no sɛ: “Dɛn nti na wopɛ sɛ ɔne wo kɔ?” 27 Na Absalom srɛɛ+ no, enti ɔmaa Amnon ne ɔhene mmabarima no nyinaa ne no kɔe. 28 Afei Absalom hyɛɛ n’asomfo no sɛ: “Sɛ muhu sɛ Amnon anom nsã ama n’ani agye ne komam+ na meka kyerɛ mo sɛ, ‘Munkum Amnon!’ a, saa bere no na munkum no, munnsuro.+ Ɛnyɛ me na mahyɛ mo saa anaa? Monyɛ den na munnya akokoduru.” 29 Na Absalom nkoa no yɛɛ Amnon sɛnea Absalom hyɛɛ wɔn no,+ na ɔhene mmabarima a wɔaka no nyinaa sɔresɔree, na obiara tenaa n’afurumpɔnkɔ so guanee. 30 Ɛbae sɛ bere a wɔnam kwan so rekɔ no, nkurɔfo kɔbɔɔ Dawid amanneɛ sɛ: “Absalom akunkum ɔhene mmabarima no nyinaa na wɔn mu biako mpo anka.” 31 Ɛnna ɔhene sɔree, na osuan n’atade mu+ de ne ho too fam;+ ná ne nkoa nyinaa nso gyinagyina hɔ a wɔasunsuan wɔn ntade mu.+ 32 Nanso Dawid nua Simea+ ba Yehonadab+ kae sɛ: “Mma me wura nnnwen sɛ ɔhene mma mmerante no nyinaa na wɔakunkum wɔn. Amnon nkutoo na wawu,+ efisɛ Absalom na ɔhyɛe sɛ wonkum no, na ɔbɔɔ pɔw+ yi fi da a ɔbrɛɛ ne nuabea+ Tamar ase+ no. 33 Enti mma me wura ɔhene mmfa ne koma nnkɔ asɛm yi so sɛ, ‘Ɔhene mmabarima no nyinaa awuwu,’ na Amnon nkutoo na wawu.” 34 Absalom de, na waguan.+ Akyiri yi, aberante a ɔrewɛn+ no maa n’ani so hwɛe, na ɔnkɔhwɛ a, nnipa bebree na wofi bepɔw so kwan a ɛda n’akyi no so reba yi. 35 Ɛnna Yehonadab+ ka kyerɛɛ ɔhene sɛ: “Hwɛ, ahenemma no reba. Sɛnea w’akoa kae no, saa ara na ɛte.”+ 36 Na ɛbae sɛ ɔkasa wiei no, ahenemma no bedui, na wɔmomaa wɔn nne so sui; ɔhene ne ne nkoa nyinaa nso suu osu kɛse. 37 Absalom de, na waguan sɛ ɔrekɔ Gesur+ hene Amihud ba Talmai+ nkyɛn. Na Dawid suu+ ne ba no nna no nyinaa. 38 Absalom guan kɔɔ Gesur,+ na ɔtenaa hɔ mfe abiɛsa. 39 Na Dawid kra ani gyinae sɛ obehu Absalom, efisɛ na wakyekye ne werɛ Amnon wu no ho.


8 Agyanom mmusua mu atitiriw+ ne mmusua mmusua+ a wɔkyerɛw wɔn din no, wɔn a wɔne me fii Babilon kɔe, Ɔhene Artasasta+ ahenni mu no din ni: 2 Finehas+ mma mu, Gersom; Itamar+ mma mu, Daniel;+ Dawid+ mma mu, Hatus; 3 Sekania mma mu, Paros+ mma mu, Sakaria, na wɔkan n’abusua mu mmarima ɔha aduonum kaa ne ho; 4 Pahat-Moab+ mma mu, Serahia ba Elieho-Enai, na mmarima ahanu ka ne ho; 5 Satu+ mma mu, Yahasiel ba Sekania, na mmarima ahasa ka ne ho; 6 Adin+ mma mu, Yonatan ba Ebed, na mmarima aduonum ka ne ho; 7 Elam+ mma mu, Atalia ba Yesia, na mmarima aduɔson ka ne ho; 8 Sefatia+ mma mu, Mikael ba Sebadia, na mmarima aduɔwɔtwe ka ne ho; 9 Yoab mma mu, Yehiel ba Obadia, na mmarima ahanu ne dunwɔtwe ka ne ho; 10 Bani+ mma mu, Yosifia ba Selomit, na mmarima ɔha aduosia ka ne ho; 11 Bebai mma mu, Bebai+ ba Sakaria, na mmarima aduonu awotwe ka ne ho; 12 Asgad+ mma mu, Hakatan ba Yohanan, na mmarima ɔha ne du ka ne ho; 13 Adonikam+ mma mu, wɔn a wotwa to din ni: Elifelet ne Yeiel ne Semaia, na mmarima aduosia ka wɔn ho; 14 Bigwai+ mma mu, Utai ne Sabbud, na mmarima aduɔson ka wɔn ho. 15 Na meboaa wɔn ano wɔ asu+ a ɛsen ba Ahawa+ no ho; na yɛtenaa hɔ nnansa sɛ merehwehwɛ nkurɔfo+ no ne asɔfo+ no mu, nanso manhu Lewifo+ no mu biara wɔ hɔ. 16 Enti mesomae sɛ wɔnkɔfrɛ Elieser, Ariel, Semaia, ne Elnatan ne Yarib ne Elnatan ne Natan ne Sakaria ne Mesulam, a wɔyɛ atitiriw, ne Yoiarib ne Elnatan a wɔyɛ akyerɛkyerɛfo no mmra.+ 17 Ɛnna mehyɛe sɛ wɔnkɔ Ido nkyɛn, otitiriw a ɔwɔ baabi a wɔfrɛ hɔ Kasifia, na mede nsɛm hyɛɛ wɔn anom+ sɛ wɔnka nkyerɛ Ido ne ne nuanom Netinimfo+ a wɔwɔ Kasifia no, sɛ wɔmfa asomfo+ a wɔbɛsom wɔ yɛn Nyankopɔn fie mmrɛ yɛn. 18 Yɛn Nyankopɔn papayɛ nsa+ a ɛwɔ yɛn so nti, wɔbrɛɛ yɛn ɔbarima nyansafo+ bi a ofi Israel ba Lewi+ nena Mahli+ mma mu a wɔfrɛ no Serebia,+ ɔne ne mma ne ne nuanom, nnipa dunwɔtwe; 19 ne Hasabia ne Yesia a ofi Merari+ mma mu ne ne nuanom ne wɔn mma, nnipa aduonu. 20 Na Netinimfo a Dawid ne akunini no de wɔn maa Lewifo som no, wɔyɛ Netinimfo ahanu aduonu; wɔbobɔɔ wɔn nyinaa din. 21 Ɛnna mekae sɛ yenni mmuada wɔ Ahawa asu ho, na yɛmmrɛ yɛn ho ase+ yɛn Nyankopɔn anim, na yemmisa no ɔkwan pa+ a yɛde yɛn mma nkumaa+ ne yɛn nneɛma bɛfa so. 22 Ná ɛyɛ me aniwu sɛ mebisa asraafodɔm+ ne apɔnkɔsotefo+ afi ɔhene no hɔ ma wɔabɔ yɛn ho ban afi atamfo nsam wɔ ɔkwan so, efisɛ na yɛaka akyerɛ ɔhene sɛ: “Yɛn Nyankopɔn nsa+ wɔ wɔn a wɔhwehwɛ no nyinaa so sɛ obedi ama wɔn,+ na ne tumi ne n’abufuw+ wɔ wɔn a wɔpo+ no so.” 23 Enti yedii mmuada+ srɛɛ+ yɛn Nyankopɔn wɔ asɛm yi ho, na otiee+ yɛn. 24 Afei miyii asɔfo mpanyimfo no mu dumien, Serebia+ ne Hasabia+ ne wɔn nuanom du a wɔka wɔn ho. 25 Na mekarii dwetɛ ne sika ne anwenne+ no, yɛn Nyankopɔn fie nneɛma a ɔhene+ ne n’agyinatufo+ ne ne mpanyimfo ne Israelfo+ a wɔwɔ hɔ nyinaa de bɛboae no de hyɛɛ wɔn nsa. 26 Nneɛma a mekari guu wɔn nsam no yɛ dwetɛ dwetikɛse+ ahansia aduonum, ne dwetɛ anwenne ɔha a ano si dwetikɛse abien, ne sika dwetikɛse ɔha, 27 ne sika nkuruwa aduonu a ano si darik apem, ne kɔbere papa anwenne abien hyɛnn a ne bo yɛ den sɛ sika. 28 Ɛnna meka kyerɛɛ wɔn sɛ: “Moyɛ kronkron+ ma Yehowa, na anwenne+ no nso yɛ akronkronne, na dwetɛ ne sika no yɛ ayɛyɛde ma Yehowa, mo agyanom Nyankopɔn. 29 Monwɛn na momma mo ani nna hɔ nkosi sɛ mobɛkari+ wɔ asɔfo mpanyimfo ne Lewifo ne Israel agyanom mpanyimfo a wɔwɔ Yerusalem no anim, Yehowa fie adidibea+ hɔ.” 30 Ɛnna asɔfo ne Lewifo no gyee dwetɛ ne sika ne anwenne a wɔkari maa wɔn sɛ wɔmfa nkɔ yɛn Nyankopɔn fie+ wɔ Yerusalem no. 31 Na ɔsram a edi kan+ no da a ɛto so dumien no, yetu fii Ahawa+ asu no ho de yɛn ani kyerɛɛ Yerusalem, na yɛn Nyankopɔn nsa a ɛwɔ yɛn so nti, ogyee+ yɛn fii atamfo ne wɔn a wɔtɛw ɔkwan mu no nsam. 32 Na yekoduu Yerusalem,+ na yɛtenaa hɔ nnansa. 33 Da a ɛto so anan no, yɛkarii dwetɛ ne sika+ ne anwenne+ no wɔ yɛn Nyankopɔn fie de hyɛɛ Uriya ba ɔsɔfo Meremot+ ne Finehas ba Eleasar a ɔka ne ho no nsa, na na Lewifo Yesua ba Yosabad+ ne Binui+ ba Noadia ka wɔn ho; 34 wɔhwɛɛ ne nyinaa dodow ne emu duru, na wɔkyerɛw ne nyinaa mu duru too hɔ saa bere no. 35 Atukɔfo+ a wofi nkoasom mu aba no de ɔhyew afɔre+ brɛɛ Israel Nyankopɔn, Israelfo nyinaa din mu: anantwinini+ dumien; adwennini+ aduɔkron asia; nguammaa anini, aduɔson ason; bɔne ho afɔre, mpapo+ dumien; wɔde ne nyinaa bɔɔ ɔhyew afɔre maa Yehowa. 36 Ɛnna yɛde ɔhene no mmara+ maa ɔhene amantam asoafo+ ne amradofo+ a wɔwɔ asubɔnten kɛse+ no agya no, na wɔboaa ɔman+ no ne nokware Nyankopɔn fie no.


Luka 9 - Nkwa Asem (NA-TWI) | Biblica\nLuka 9 - Nkwa Asem (NA-TWI)\nDumien no soma\n1Da bi Yesu frɛɛ Dumien no hyiae maa wɔn tumi ne ahoɔden a wɔde betu ahohommɔne na wɔde asa nyarewa nso. 2 Afei ɔsomaa wɔn sɛ wɔnkɔka Onyankopɔn Ahenni ho asɛm na wɔnsa nyarewa.\n3 Na ɔka kyerɛɛ wɔn se, “Mo akwantu yi mu, mommfa biribiara nnkɔ, sɛ ɛyɛ poma anaa akwantubɔtɔ, anaa aduan biara, anaa sika, anaa ntade abien abien. 4 Na sɛ mokɔ kurow bi mu a, ofi biara a mobɛsoɛ mu no, ɛhɔ ara na montena kosi sɛ mubefi kurow no mu.\n5 ”Sɛ mokɔ kurow biara mu na wɔannye mo, na morefi hɔ akɔ a, momporoporow mo nan ase mfuturu mfa nkyerɛ sɛ, mo ne wɔn nni hwee yɛ bio.”\n6 Wofii hɔ no, wɔkɔɔ nkuraase nkuraase kɔkaa asɛmpa no, saa nyarewa pii nso.\nHerode pɛ sɛ ohu Yesu\n7 Ɔmansinhene Herode tee nea Yesu ayɛ no nyinaa no, ɛhaw no yiye, efisɛ, na ebinom keka se Yohane Osuboni na wasɔre afi awufo mu, 8 na afoforo nso se ɛyɛ Elia anaa tete adiyifo no mu baako na wasɔre afi awufo mu aba.\n9 Herode kae se, “Yohane de, matwa ne ti, na hena koraa ne saa onipa yi a mete anwonwasɛm a ɛte sɛɛ fa ne ho yi?” Eyi nti, ɔpɛe sɛ ohu no.\n10 Asomafo no fi wɔn akwantu mu bae no, wɔbɔɔ nsɛm a esisii hɔ nyinaa ho amanneɛ kyerɛɛ Yesu. Eyi akyi, Yesu ne wɔn twee wɔn ho kɔɔ baabi a ɛbɛn Betsaida. 11 Nnipakuw no huu nea Yesu ne n’asomafo no wɔ no, wotiw wɔn ma ogyee wɔn fɛw so, kaa Onyankopɔn Ahenni ho asɛm kyerɛɛ wɔn, saa ayarefo yare.\n12 Anim rebiribiri no, dumien no baa ne nkyɛn bɛka kyerɛɛ no se, “Ka kyerɛ nnipa no na wɔnkɔ nkurow ne nkuraa a atwa yɛn ho ahyia yi mu nkɔpɛ nea wobedi ne nea wɔbɛda, efisɛ, baabi a yɛwɔ yi yɛ sare so.”\n13 Yesu ka kyerɛɛ wɔn se, “Mo ara momma wɔn biribi nni.” Wobuaa no se, “Yɛwɔ abodoo anum ne mpataa abien pɛ. Ɛno nti, gye sɛ yɛkɔtɔ aduan brɛ wɔn nyinaa.” 14 Na nnipa bɛyɛ mpemnum na ahyia wɔ hɔ. Yesu ka kyerɛɛ n’asuafo no se, “Monhwɛ na nnipa no ntenatena ase aduonum aduonum.” 15 Wɔyɛɛ sɛnea Yesu kae no.\n16 Afei Yesu faa abodoo anum no ne mpataa abien no na ɔhwɛɛ soro, daa so ase, hyiraa so, bubuu mu de maa n’asuafo no sɛ wɔnkyɛ mma nnipa no.\n17 Obiara didi mee. Afei asuafo no boaboaa nea wodi ma ɛkae no ano no, ɛyɛɛ nkɛntɛmma dumien.\n18 Da bi Yesu nko ara kɔhyɛɛ baabi bɔɔ mpae. Eyi akyi no, obisaa n’asuafo no se, “Nnipa ka se mene hena?”\n19 Wobuaa no se, “Ebinom ka se, woyɛ Yohane Osuboni, ebinom nso ka se Elia, na afoforo nso se, woyɛ tete adiyifo no baako na wasɔre afi awufo mu aba.”\n20 Yesu bisaa wɔn se, “Na mo nso muse mene hena?” Petro buaa no se, “Wone Kristo, nea Onyankopɔn asoma no no.”\nYesu hyɛ ne wu ho nkɔm\n21 Yesu bɔɔ wɔn ano se wɔnnka nnkyerɛ obiara. 22 Ɔtoaa so se, “Ɛsɛ sɛ Kristo no hu amane pii; Yudafo mpanyimfo ne asɔfo mpanyin ne mmara no akyerɛkyerɛfo nso bɛpo no. Akyiri yi wobekum no, na ne nnansa so wasɔre.”\n23 Afei ɔka kyerɛɛ wɔn nyinaa se, “Sɛ obi pɛ sɛ odi m’akyi a, ɔmpa ne ho akyi na daa ɔnsoa n’asɛnnua na onni m’akyi. 24 Na obiara a ɔma n’ani ku ne ho sen me no, ɔbɛhwere ne nkwa; na nea me nti ɔbɛhwere ne nkwa no, ne nsa bɛka. 25 Na sɛ onipa nya wiase yi mu nneɛma nyinaa na ɔhwere ne kra a, dɛn mfaso na obenya?\n26 “Na nea n’ani bewu me ne me nsɛm ho no, ɔno nso da a me, Kristo, bɛba wɔ me ne Agya no ne abɔfo kronkron no anuonyam mu no, m’ani bewu ne ho. 27 Na mereka akyerɛ mo se, mo a mugyina ha yi mu bi wɔ hɔ a wɔrenwu kosi sɛ wobehu Onyankopɔn Ahenni no.”\nYesu anuonyam da adi\n28 Yesu kaa ne nsɛm yi wiei no, ɛbɛyɛ nnawɔtwe akyi ɔne Petro, Yohane ne Yakobo kɔɔ bepɔw bi so sɛ wɔrekɔbɔ mpae. 29 Na Yesu gu so rebɔ mpae no, n’animdua sesae, na n’atade nso hyerɛnee. 30 Prɛko pɛ, nnipa baanu a ɛyɛ Mose ne Elia ne no bɛkasae. 31 Saa nnipa baanu yi bepuee hɔ anuonyam mu kaa ne wu a obewu wɔ Yerusalem no ho asɛm kyerɛɛ no.\n32 Saa bere no na Petro ne nnipa a wɔka ne ho no adeda hatehatee na wonyannyanee a wɔn ani so tetew wɔn no, wohuu Yesu sɛ ɔwɔ n’anuonyam mu ne nnipa baanu bi a wɔka ne ho. 33 Na ɛbae sɛ nnipa no refi Yesu nkyɛn akɔ no, Petro ka kyerɛɛ Yesu se, “Awurade, eye sɛ yɛn nso yɛwɔ ha bi. Ma yɛmmɔ asese abiɛsa; wo de baako, Mose de baako na Elia nso de baako.” Na Petro nnim asɛm a ɔreka no.\n34 Ogu so rekasa no, omununkum bɛkataa wɔn so ma wosuroe. 35 Na ɛnne bi fi omununkum no mu kae se, “Oyi ne me Ba a mayi no. Muntie no!”\n36 Kasa yi akyi no, wohui sɛ aka Yesu nko ara na ogyina hɔ. Na mmere no mu, wɔanka nea wohui no ankyerɛ obiara.\n37 Ade kyee a wosian fii bepɔw no so bae no, nnipakuw bi behyiaa Yesu. 38 Ɔbarima bi fi nnipakuw no mu teɛɛm se, “Kyerɛkyerɛfo, mesrɛ wo, bra bɛhwɛ me ba a midi no ba koro ma me; 39 sɛ hohommɔne ba ne so a, amonom ɔteɛm, otwa hwe, osinsen, n’ano pu ahuru, na obu fa so, na ɛkyɛ ansa na afi ne so. 40 Na mesrɛɛ w’asuafo no sɛ wontu hohommɔne no, nanso wɔantumi.”\n41 Yesu kae se, “O! Mo a munni gyidi, mentena mo nkyɛn na minnya mo ho boasetɔ nkosi da bɛn!” Afei ɔdanee n’ani ka kyerɛɛ ɔbarima no se, “Fa wo ba no bra ha.”\n42 Ɔde abofra no reba no, hohommɔne no twaa no hwee fam ma osinsenii. Nanso Yesu teɛteɛɛ hohommɔne no maa abofra no ho yɛɛ no den na ɔde no maa n’agya.\n43 Onyankopɔn tumi ne ne kɛseyɛ a ɛdaa adi wɔ hohommɔne no tu mu no maa nnipa no ho dwiriw wɔn. Na wɔredwinnwen nea asi yi ho no, Yesu ka kyerɛɛ n’asuafo no se, 44 “Muntie asɛm a merebɛka yi yiye. Wobeyi Kristo no ama.” 45 Nea ɔkae yi na ɛyɛ ahintasɛm nti, asuafo no ante ase. Nanso na wosuro sɛ wobebisa no ase.\nNea ɔyɛ kɛse Onyankopɔn anim\n46 Asuafo no gyee akyinnye a ɛfa wɔn mu nea ɔbɛyɛ kɛse Onyankopɔn Ahenni mu no ho. 47 Na Yesu huu wɔn adwene no, osoo abofra bi mu de no begyinaa ne nkyɛn pɛɛ, 48 na ɔka kyerɛɛ wɔn se, “Obiara a obegye saa abofra yi wɔ me din mu no, gye me; na nea ogye me no nso, gye nea ɔsomaa me no. Nea ɔyɛ aketewaa wɔ mo nyinaa mu no, ɔno ne ɔkɛse.” 49 Yohane nso ka kyerɛɛ no se, “Awurade, yehuu obi a ɔnka yɛn ho sɛ ɔde wo din tu ahohommɔne enti yɛbraa no.” 50 Yesu ka kyerɛɛ no se, “Ɛnsɛ sɛ anka mobra no, efisɛ, nea ontia mo no na ɔwɔ mo afa.”\nSamariafo bi po Yesu\n51 Na bere a ɛsɛ sɛ Yesu san kɔ soro no rebɛn no, osii ne bo sɛ ɔbɛkɔ Yerusalem. 52 Ansa na ɔrebɛkɔ no, ɔsomaa nnipa bi dii kan kɔɔ Samaria akuraa bi ase sɛ wɔnkosiesie baabi mma no. 53 Nanso Samariafo no annye Yesu, efisɛ, wohui sɛ na ɔrekɔ Yerusalem. 54 Asuafo no tee nea aba no, Yakobo ne Yohane bisaa Yesu se, “Awurade, wopɛ sɛ yɛma ogya fi soro bɛhyew wɔn pasaa anaa?” 55 Yesu danee n’ani kyerɛɛ wɔn kaa wɔn anim, 56 na wofii hɔ kɔɔ akuraa foforo bi ase.\nKristo akyidi mu brɛ\n57 Bere a wɔrekɔ no, ɔbarima bi baa Yesu nkyɛn bɛka kyerɛɛ no se, “Baabiara a wobɛkɔ no, medi w’akyi.”\n58 Yesu buaa no se, “Sakraman wɔ wɔn abon, wim nnomaa nso wɔ mmirebuw, nanso Kristo no de, onni dabere.”\n59 Yesu ka kyerɛɛ ɔbarima foforo bi nso se, “Bedi m’akyi.” Nanso ɔbarima no kae se, “Awurade, ma me kwan na minkosie m’agya ansa.”\n60 Yesu ka kyerɛɛ no se, “Ma wɔn a wɔte ase na wɔawu wɔ honhom mu no nyɛ saa nnwuma no, na wo de, kɔka Onyankopɔn Ahenni no ho asɛm kyerɛ amanaman nyinaa.” 61 Na ɔfoforo nso kae se, “Awurade, medi w’akyi; nanso ma me kwan na me ne m’abusuafo nkodi nkra ansa.”\n62 Nanso Yesu ka kyerɛɛ no se, “Obiara a ɔbɛma n’adwene ayɛ no ntanta wɔ dwumadi bi a mede ahyɛ ne nsa no ho no, mfata Onyankopɔn Ahenni on.”\nNA-TWI : Luka 9


Asomafo Nnwuma 26 | Intanɛt So Bible| Wiase Foforɔ Nkyerɛaseɛ\nAsomafo Nnwuma 26:1-32\nPaul yii n’ano wɔ Agripa anim (1-11)\nPaul kaa nea ɛyɛe a ɔbɛyɛɛ Kristoni (12-23)\nNea Festo ne Agripa kae (24-32)\n26 Agripa+ ka kyerɛɛ Paul sɛ: “Wowɔ hokwan sɛ wuyi w’ano.” Enti Paul teɛɛ ne nsa, na ofii ase kaa n’asɛm sɛ: 2 “Nea Yudafo no de abɔ me sobo nyinaa,+ ɛyɛ me dɛ sɛ wo Ɔhene Agripa anim na merebeyi m’ano nnɛ da yi. 3 Nea enti a ɛyɛ me dɛ paa ne sɛ, Yudafo amanne nyinaa ne nneɛma a wogye ho akyinnye no, wunim no yiye. Enti mesrɛ wo, tɔ wo bo ase tie me. 4 “Nokwasɛm ne sɛ, sɛnea mebɔɔ me bra wɔ me man* mu ne Yerusalem fii me mmofraase no, Yudafo a+ 5 wonim me dedaw no nyinaa nim no yiye. Na sɛ wɔpɛ a, wobetumi adi adanse sɛ mebɔɔ me bra sɛ Farisini+ a odi yɛn som mu amanne so pɛpɛɛpɛ.+ 6 Nanso seesei, ɛbɔ a Onyankopɔn hyɛɛ yɛn agyanom no, ɛho anidaso+ nti na wɔredi m’asɛm yi. 7 Saa bɔhyɛ yi ara nti na yɛn mmusuakuw 12 no resom no denneennen awia ne anadwo, efisɛ wɔn ani da so sɛ ɛbɛba mu. Ɔhene, saa anidaso yi nti na Yudafo abɔ me kwaadu yi.+ 8 “Adɛn nti na munnye nni* sɛ Onyankopɔn nyan awufo? 9 Me nso, na migye di paa sɛ ɛsɛ sɛ meyɛ nneɛma pii de ko tia Nasaretni Yesu din. 10 Na saa pɛpɛɛpɛ na meyɛe wɔ Yerusalem. Mekyeree akronkronfo bebree guu afiase,+ efisɛ minyaa tumi fii asɔfo mpanyin no hɔ.+ Na sɛ ɛba sɛ wobekum wɔn a, na mepene so. 11 Metwee wɔn aso mpɛn pii wɔ hyia adan nyinaa mu, sɛnea ɛbɛyɛ a mɛhyɛ wɔn ama wɔapo wɔn gyidi. Na esiane m’ani a na abere wɔn so denneennen nti, mekɔɔ nkurow foforo so mpo kɔtan wɔn ani wɔ hɔ. 12 “Bere a migu so reyɛ eyi no, da bi, na menam kwan so de tumi ne ahyɛde a minya fii asɔfo mpanyin no hɔ rekɔ Damasko. 13 Ɔhene, bere a menam kwan so prɛmtobere* no, mihui sɛ hann bi a ano yɛ den sen owia fi soro ahyerɛn atwa me ho ahyia, na etwaa wɔn a wɔne me rekɔ no nso ho hyiae.+ 14 Na bere a yɛn nyinaa hwehwee fam no, metee sɛ ɛnne bi reka kyerɛ me wɔ Hebri kasa mu sɛ: ‘Saul, Saul, adɛn nti na woretan m’ani? Sɛ wokɔ so tu wo nan wɔ poma* ano a, ɛbɛyɛ den ama wo.’ 15 Na mekae sɛ: ‘Ɛyɛ wo hena, Owura?’ Na Awurade ka kyerɛɛ me sɛ: ‘Ɛyɛ me Yesu a woretan m’ani no. 16 Nanso sɔre gyina wo nan so. Na eyi nti na mayi me ho adi akyerɛ wo: Nea woahu ne nea mɛma woahu afa me ho nyinaa, mereyi wo sɛ ɛho somfo ne dansefo.+ 17 Na megye wo afi ɔman yi ne amanaman no nsam. Wɔn na meresoma wo akɔ wɔn nkyɛn,+ 18 sɛnea ɛbɛyɛ a wubebue wɔn ani,+ na woadan wɔn afi sum+ mu aba hann+ mu, na wɔafi Satan tumi ase+ aba Onyankopɔn nkyɛn, na ama wɔanya bɔnefakyɛ,+ na wɔanya agyapade wɔ wɔn a wɔanya me mu gyidi ama wɔn ho atew no mu.’ 19 “Enti Ɔhene Agripa, anisoadehu a efi soro no, manyɛ ho asoɔden. 20 Mmom midii kan kasa kyerɛɛ wɔn a wɔwɔ Damasko,+ ɛnna akyiri yi mekasa kyerɛɛ wɔn a wɔwɔ Yerusalem,+ ne wɔn a wɔwɔ Yudea mantam nyinaa mu, ne amanaman no nso. Meka kyerɛɛ wɔn sɛ, wɔnsakra wɔn adwene, na wɔnyɛ nnwuma a ɛkyerɛ sɛ wɔasakra wɔn adwene,+ na wɔmfa so nnan mmra Onyankopɔn nkyɛn. 21 Eyi nti na Yudafo no kyeree me wɔ asɔrefi hɔ a wɔyɛe sɛ wobekum me no.+ 22 Nanso boa a Onyankopɔn aboa me nti na makɔ so atena hɔ abedu nnɛ a meredi adanse akyerɛ nketewa ne akɛse nyinaa yi. Menkaa hwee, gye nea Adiyifo no ne Mose kae sɛ ɛbɛba no.+ 23 Ɛno ne sɛ, Kristo no behu amane,+ na esiane sɛ ɔno na wɔadi kan anyan no afi awufo mu+ nti, ɔbɛbɔ hann ho dawuru akyerɛ nkurɔfo yi ne amanaman no.”+ 24 Bere a Paul reka nsɛm yi de ayi n’ano no, Festo de nne kɛse teɛɛm sɛ: “Paul, worebɔ dam! Adesua bebrebe reyɛ ama woabɔ dam!” 25 Ɛnna Paul kae sɛ: “Onuonyamfo Festo, ɛnyɛ dam na merebɔ. Mmom nsɛm a mereka no yɛ nokware, na m’adwenem da hɔ paa na merekasa. 26 Nea ɛwom ne sɛ, ɔhene a mede ahotoso rekasa akyerɛ no yi, onim nsɛm yi mu yiye, na migye di sɛ nsɛm yi mu biara nni hɔ a ahintaw no, efisɛ emu biara nni hɔ a wɔyɛe wɔ kokoam.+ 27 Ɔhene Agripa, wugye Adiyifo no di anaa? Minim sɛ wugye wɔn di.” 28 Na Agripa ka kyerɛɛ Paul sɛ: “Aka kakraa bi na woama madan Kristoni.” 29 Ɛnna Paul kae sɛ: “Sɛ aka kakraa bi oo, sɛ ɛbɛkyɛ oo, me yam a anka Onyankopɔn ama woabɛyɛ sɛ me. Ɛnyɛ wo nko ara, na mmom wɔn a wɔretie me nnɛ yi nyinaa nso. Afiase nkɔnsɔnkɔnsɔn yi nko ara na mempɛ sɛ wɔde gu mo.” 30 Na ɔhene no sɔree, na amrado no ne Bernike ne mmarima a wɔne wɔn tete hɔ no nso sɔree. 31 Na bere a wɔrefi hɔ no, wofii ase kekae sɛ: “Ɔbarima yi nyɛɛ biribiara a enti ɛsɛ sɛ owu anaa wɔde afiase nkɔnsɔnkɔnsɔn gu no.”+ 32 Ɛnna Agripa ka kyerɛɛ Festo sɛ: “Sɛ ɛnyɛ sɛ ɔbarima yi de asɛm no akɔdan Kaesare a, anka yebetumi agyaa no.”+\n^ Anaa “me nkurɔfo.”\n^ Nt., “mubu atɛn.”\n^ Anaa “awia 12.”\n^ Saa poma no yɛ abaa a ano yɛ feafea a wɔde ka aboa.\nAsomafo Nnwuma 26


Nnwom 77 NA-TWI - Amane mu awerɛkyekyere - Misu dennen - Bible Gateway\nNnwom 76Nnwom 78\nNnwom 77 Nkwa Asem (NA-TWI)\n77 Misu dennen mefrɛ Onyankopɔn; misu dennen na otie me. 2 Ɔhaw mu, mebɔ Awurade mpae; anadwo mu nyinaa, mema me nsa so bɔ mpae nanso me werɛ nkyekye. 3 Sɛ midwen Onyankopɔn ho a, migu ahome; sɛ midwen komm a, mabasa mu bu. 4 Ɔma me si pɛ anadwo nyinaa. Nsɛm haw me nti, mintumi nkasa.


Dwom 97—Nkwa Gyina Bible no So | Kristofo Dwom\nKENKAN WƆ Acholi Afrikaans Akha Albanian Altai American Sign Language Amharic Arabic Armenian Aukan Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Simalungun) Batak (Toba) Belize Kriol Betsimisaraka (Southern) Bicol Bislama Boulou Bulgarian Cambodian Catalan Cebuano Chichewa Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chokwe Chol Chuvash Cibemba Cinyanja Croatian Damara Dangme Danish Dayak Ngaju Douala Drehu Dutch Edo Efik English Esan Estonian Ewe Faroese Fijian Finnish Fon French Fulfulde (Cameroon) Ga Georgian German German Sign Language Gokana Greek Guarani Gun Haitian Creole Hausa Herero Hiligaynon Hindi Hiri Motu Hungarian Iban Icelandic Igbo Iloko Indonesian Isoko Italian Japanese Javanese Kabiye Kabuverdianu Kachin Karen (S'gaw) Kazakh Khana Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisi Kisonge Kongo Korean Kosraean Krio Kurdish Kurmanji (Caucasus) Kwangali Kwanyama Lahu Laotian Latvian Lhukonzo Lingala Lithuanian Lomwe Low German Luganda Lunda Luo Luvale Macedonian Macua Malagasy Malay Malayalam Maltese Mam Mambwe-Lungu Mapudungun Marshallese Mauritian Creole Maya Mazatec (Huautla) Mingrelian Mixe (North Central) Mixtec (Guerrero) Moore Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndau Ndebele Ndebele (Zimbabwe) Nepali Ngabere Ngangela Nias Nigerian Pidgin Norwegian Nyaneka Nyungwe Nzema Oromo Ossetian Otetela Palauan Pangasinan Papiamento (Curaçao) Persian Pidgin (Cameroon) Pidgin (West Africa) Polish Ponapean Portuguese Portuguese (Portugal) Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Rarotongan Romanian Ronga Runyankore Russian Samoan Sangir Sango Saramaccan Sena Sepedi Serbian Serbian (Roman) Sesotho (Lesotho) Sesotho (South Africa) Seychelles Creole Shona Sidama Silozi Sinhala Slovenian Solomon Islands Pidgin Spanish Sranantongo Sunda Swahili Swedish Tagalog Tahitian Tarascan Tatar Telugu Tetun Dili Thai Tigrinya Tiv Tojolabal Tok Pisin Totonac Tshiluba Tshwa Tsonga Tswana Turkish Tuvaluan Twi Tzeltal Ukrainian Umbundu Urhobo Uruund Venda Vietnamese Wallisian Wayuunaiki Welsh Wolaita Xhosa Yapese Yoruba Zulu\nNkwa Gyina Bible no So\n1. N-kwa gyi-na Bi-ble no so;\nNea Ye-ho-wa a-ka.\nPaa-noo ren-tu-mi nnye yɛn nkwa;\nYe-hia n’A-sɛm no daa.\nƐ-ma ye-nya a-som-dwoe pii.\nPaa-noo ren-tu-mi nnye yɛn nkwa.\nYe-hia Bi-ble mu nsɛm.\nƐ-no na e-be-gye yɛn nkwa.\n2. Nni-pa bi-nom dii no-kwa-re.\nBi-ble a-bɔ wɔn din.\nWɔ-nyaa a-ko-ko-d’ru kɛ-se.\nWɔ-daa gyi-di a-di.\nYɛ-bɛ-kan wɔn ho a-sɛm daa.\n3. Yɛ-ken-kan Nyan-ko-pɔn A-sɛm,\nƐ-kye-kye yɛn we-rɛ.\nSɔ-hwɛ bia-ra ɛ-bɛ-to yɛn,\nƐ-ma ho a-kwan-ky’rɛ.\nNea ye-sua wɔ n’A-sɛm no mu,\nƐ-bɛ-ka yɛn ko-ma.\n(Hwɛ Yos. 1:8; Rom. 15:4 nso.)\nNkwa Gyina Bible no So (Dwom 97)


Dɛn Ne Yuda Asɛmpa No?\nKENKAN WƆ Afrikaans Albanian Amharic Arabic Armenian Azerbaijani Bicol Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Croatian Czech Danish Dutch Efik English Estonian Ewe Finnish French Ga Georgian German Greek Greenlandic Guarani Haitian Creole Hiligaynon Hungarian Icelandic Igbo Iloko Indonesian Italian Japanese Kikuyu Kiluba Kinyarwanda Kirghiz Korean Kwangali Lingala Lithuanian Malagasy Myanmar Ngabere Norwegian Nzema Papiamento (Aruba) Papiamento (Curaçao) Persian Polish Portuguese Quechua (Bolivia) Romanian Russian Sango Sepedi Serbian Serbian (Roman) Sesotho (Lesotho) Shona Sinhala Slovak Slovenian Spanish Sranantongo Swahili Swedish Tagalog Tahitian Thai Tigrinya Tsonga Tswana Turkish Twi Ukrainian Vietnamese Xhosa Yoruba Zulu\nAPRIL 2006 mu no, wɔbɔɔ amanneɛ wɔ atesɛm nkrataa mu wɔ wiase afanan nyinaa sɛ nhomanimfo bi akohu tete nhoma bi a wɔato din “Yuda Asɛmpa,” na wɔde emu nsɛm rebɛto gua. Amanneɛbɔ no kae sɛ na nhomanimfo no kyerɛ sɛ nhoma a wɔakohu no bɛma nkurɔfo asesa wɔn adwene wɔ Yesu suani Yuda a oyii no mae no ho. Nhomanimfo no kyerɛ sɛ Yuda yɛɛ ade paa, na ɔno ne ɔsomafo a na ɔte Yesu asɛm ase yiye, na ɛno nti na oyii no mae ma wokum no sɛnea Yesu kae sɛ ɔnyɛ no.\nEnti nhoma bi wɔ hɔ saa ampa? Sɛ ɛte saa a, ɛyɛ ampa sɛ ɛma yehu Yuda Iskariot, Yesu Kristo anaa tete Kristofo no ho nsɛm bi a ahintaw anaa? Ɛsɛ sɛ ɛma yɛsesa yɛn adwene wɔ Kristo nkyerɛkyerɛ ho anaa?\nNEA ƐYƐE A WOHUU “YUDA ASƐMPA” NO\nNea ɛyɛe a wokohuu “Yuda Asɛmpa” no, obi nnim. Ɛnyɛ wɔn a wotutu fam hwehwɛ tetefo nneɛma mu na wokohuu saa nhoma no dii ho adanse; mmom, bɛyɛ 1970 ne 1980 hɔ baabi no, obiara anhu nea ɛyɛe a prɛko pɛ, ebepuee baabi a wɔtɔn tete nneɛma. Ɛbɛyɛ sɛ 1978 na wokohui wɔ Egypt, na ebetumi aba sɛ wohui wɔ ɔboda bi a wɔmfa nyɛ hwee mu. Nhoma anan bi a wɔde tete Egypt kasa bi kyerɛwee no, na ɛyɛ emu biako.\nWɔde aboa nhoma duraa ho koraa so kama mfe pii wɔ Egypt, nanso afei de na ayɛ mmerɛw na ɛresɛe ntɛmntɛm. Afe 1983 mu no, wɔde nhoma no kyerɛɛ nhomanimfo bi kakra, nanso na ne bo yɛ den, enti obiara antɔ. Esiane sɛ ɛsan daa hɔ kyɛe na wɔankora so yiye nti, afei de, na ɛresɛe koraa. Afe 2000 na Switzerlandni bea bi a ɔtotɔ tete nneɛma kɔtɔe. Nea ekosii ne sɛ, ɔdan maa animdefo bi a wofi amanaman pii so sɛ wɔnkeka nsisi anim na wɔnyɛ no yiye, efisɛ na ebi atetew nketenkete. Asoɛe abien bi (wɔfrɛ no Maecenas Foundation for Ancient Art ne National Geographic Society) na wɔhwɛɛ saa dwumadi no so. Saa animdefo no adwuma no bi ne sɛ wɔbɛhwɛ mfe dodo a nhoma no adi na wɔasan nso akyerɛ emu nsɛm no ase.\nNyansahu kwan bi a wɔde hu mfe a biribi adi a wɔfrɛ carbon-14 no, ɛno na wɔde huu mfe a nkyerɛwee no adi, na wohui sɛ wɔyɛe no, bɛyɛ mfe 1,700 ni. Nanso, nhomanimfo no kyerɛ sɛ “Yuda Asɛmpa” no, wɔkyerɛɛ ase fii Hela kasa mu kɔɔ Egypt kasa no mu akyɛ sen saa. Bere bɛn paa na wɔkyerɛw “Yuda Asɛmpa” no, na na nneɛma te dɛn saa bere no?\n“YUDA ASƐMPA” NO—ƐYƐ ANIMADEFO ASƐMPA\nIrenaeus yɛ nhoma kyerɛwfo a ɔtenaa ase bɛyɛ mfe 1,900 ni, na wɔkyerɛ sɛ ɔyɛ Kristoni. Ne nhoma bi kaa “Yuda Asɛmpa” no ho asɛm. Ne nhoma a wɔato din Against Heresies (Etia Awaefo) mu no, ɔka faa nkurɔfo bi a ɔne wɔn nkyerɛkyerɛ nhyia ho sɛ: “Wɔkeka sɛ Yuda a oyii [Yesu] mae no, na onim biribiara mu yiye, na esiane sɛ ɔno nko ara na onim nokware no nti, ɔno na otumi huu nea wɔn a aka no anhu na oyii no mae. Ɛnam no so na nneɛma a ɛwɔ soro ne asase so nyinaa yɛɛ basaa. Wɔnwenee saa anansesɛm yi frɛɛ no Yuda Asɛmpa.”\n“Ɛnyɛ obi a onim Yuda na ɔkyerɛw Asɛmpa no wɔ [Yuda] bere so”\nAnimadefo Kristofo a wɔkyerɛ sɛ wɔayi nimdeɛ soronko bi akyerɛ wɔn no, Irenaeus de sii n’ani so paa sɛ ɔbɛbɔ wɔn nkyerɛkyerɛ no agu. Sɛ yɛka Animadefo a, egyina hɔ ma akuw pii a ebiara kura n’adwene ne ne nkyerɛkyerɛ wɔ Kristosom mu “nokware” ho. Animadefo no ankasa kyerɛwee nhoma ahorow, na ɛno na wɔnam so trɛw wɔn nkyerɛkyerɛ no mu wɔ asomafo no akyi.\nSaa Animadefo no de wɔn nsɛmpa no kyerɛ sɛ, Yesu asomafo a na wɔbɛn no paa no ante ne nsɛm ase, na Yesu kaa ahintasɛm bi a wɔn mu kakraa bi na wɔtee ase. * Animadefo no bi wɔ hɔ a, na wogye di sɛ wiase a yɛwɔ mu yi yɛ afiase. Enti wɔkyerɛ sɛ “ɔbɔadeɛ nyame” a ne ho asɛm wɔ Hebri Kyerɛwnsɛm mu no, anyame foforo a wodi mũ no mpo yɛ kɛse sen no. Ne saa nti wɔkyerɛ sɛ obi a ɔwɔ nokware “nimdeɛ” na otumi te “ahintasɛm” yi ase, na ɔnam so srɛ sɛ wonnye no mfi honam mu.\nSaa kwan no ara na wɔafa so ayɛ “Yuda Asɛmpa” no. Asɛm yi na wɔde fii ase: “Yesu ne Yuda Iskariot bɔɔ nkɔmmɔ nnawɔtwe kaa ahintasɛm kyerɛɛ no, na wowiei no, ne nnansa akyi na wodii Twam afahyɛ no.”\nNhoma a mfe pii no, na wosusuw sɛ ayera yi, ɛno ara na Irenaeus kyerɛw ho asɛm no anaa? Nnipa a wodii kan hwehwɛɛ nhoma no mu na wɔkyerɛɛ ase no, na Marvin Meyer ka ho, na ɔka sɛ Irenaeus “nsɛm kakra a ɔkae no ma yehu sɛ saa tete Egypt kasa mu nhoma a wɔfrɛ no Yuda Asɛmpa no, ɛno ara ho asɛm na na ɔreka.”\nSƐNEA WƆAKA YUDA HO ASƐM WƆ ASƐMPA YI MU NO, NHOMANIMFO GYE HO AKYINNYE\n“Yuda Asɛmpa” no mu no, wɔkyerɛ sɛ, sɛ Yesu asuafo no yɛ biribi kyerɛ sɛ wɔn nimdeɛ sua a, ɛyɛ a Yesu bu wɔn animtiaa, na ɔserew wɔn. Asomafo 12 no mu no, Yuda nko ara na na onim Yesu yiye. Enti Yesu kaa “ahenni no ho ahintasɛm” kyerɛɛ no wɔ kokoam.\nNea Irenaeus ka faa nhoma no ho no, wutumi hu sɛ na ɛwɔ nhomanimfo a wodii kan kyerɛɛ ase no adwenem, enti ɛkaa wɔn nkyerɛase no paa. Nhomanimfo no kae wɔ wɔn nkyerɛase no mu sɛ, na Yesu pɛ Yuda asɛm paa, efisɛ ɔno ne osuani a na ɔbɛte ahintasɛm ase, na ɔno na “ɔbɛkɔ” “ahenni” no mu. Asomafo a na wɔadaadaa wɔn no de, na wɔbɛpɛ obi ahyɛ Yuda anan, nanso na Yuda bɛba abɛyɛ “honhom a ɔto so dumiɛnsa,” na wɔkyerɛ sɛ “ɔbɛkyɛn [asuafo a wɔaka no] nyinaa,” efisɛ Yesu kae sɛ, “wode ɔhonam a edura me ho no bɛbɔ afɔre.”\nBart Ehrman ne Elaine Pagels yɛ nhomakyerɛwfo akukudamfo a wɔakyerɛw tete Kristosom ne Animadefo ho nsɛm pii. Ankyɛ na wotintim nhoma bi de kaa “Yuda Asɛmpa” no ho asɛm, na na wɔn nkyerɛkyerɛmu no te sɛ nhomanimfo no nkyerɛase no pɛpɛɛpɛ. Nanso ankyɛ na nhomanimfo foforo te sɛ April DeConick ne Birger Pearson nso kaa wɔn adwene. Asɛm a wɔkae ne sɛ National Geographic asoɛe no peperee wɔn ho de nea wɔkyerɛwee no too gua ntɛm dodo. Afei nso sɛnea wɔtaa yɛ no, anka ɛsɛ sɛ wɔde to hɔ ma afoforo hwehwɛ mu kɔ akyiri ka ho biribi ansa na wɔde ato gua, nanso wɔanyɛ no saa efisɛ na wɔama nhomanimfo no adi nsew sɛ wɔremmɔ so nkyerɛ obiara kosi sɛ wɔde bɛto gua.\nNhomanimfo no mu biara nni hɔ a ɔhwɛɛ nhoma no mu no, ɔkae sɛ emu nsɛm no yɛ abakɔsɛm a edi mũ\nDeConick ne Pearson mu biara yɛɛ n’ankasa nkyerɛase foforo, na nea wɔn nyinaa kae ne sɛ nhoma no afã titiriw bi wɔ hɔ a, nhomanimfo a wodi kan no ankyerɛ ase yiye. DeConick nkyerɛase no mu no, ɔkae sɛ Yesu frɛɛ Yuda “Adaemone a ɔto so Dumiɛnsa” na ɛnyɛ “honhom a ɔto so dumiɛnsa.” * Afei nso ɔkyerɛ sɛ Yesu ka kyerɛɛ Yuda pen sɛ ɔrenkɔ “ahenni” no mu. Yesu anka Yuda ho asɛm sɛ “ɔbɛkyɛn” asuafo nkae no, mmom ɔka kyerɛɛ no sɛ: “Ebesi asuafo nkae no nyinaa yiye akyɛn wo. Efisɛ honam a edura me ho no, wode no bɛbɔ afɔre.” DeConick ani so de, “Yuda Asɛmpa” no yɛ tete Animadefo anansesɛm a edi asomafo no nyinaa ho fɛw. Ade biako a DeConick ne Pearson nyinaa adwene hyia wɔ ho ne sɛ “Yuda Asɛmpa” no mu nsɛm nkyerɛ sɛ Yuda yɛ onipa pa.\nDƐN NA YEBETUMI ASUA AFI “YUDA ASƐMPA” NO MU?\nNhomanimfo a wobuu Yuda a ne ho asɛm wɔ asɛmpa yi mu sɛ ɔyɛ onipa pa ne wɔn a wobuu no sɛ adaemone no, wɔn mu biara nni hɔ a ɔhwɛɛ nhoma no mu no, ɔkae sɛ emu nsɛm no yɛ abakɔsɛm a edi mũ. Bart Ehrman kyerɛkyerɛ mu sɛ: “Nhoma no nyɛ Asɛmpa a Yuda kyerɛwee, na ɛnka biribiara mpo wom a ɛkyerɛ saa. . . . Ɛnyɛ obi a onim Yuda na ɔkyerɛw Asɛmpa no wɔ [Yuda] bere so . . . Enti ɛnyɛ nhoma a ebetumi ama yɛahu nneɛma bi a ɛkɔɔ so wɔ Yesu bere so.”\n“Yuda Asɛmpa” no yɛ Animadefo nhoma a wɔde Hela kasa kyerɛwee wɔ asomafo no akyi. Ɛnnɛ yi nyinaa, nhomanimfo adwene nhyia sɛ ebia “Yuda Asɛmpa” a wɔahu no foforo yi, ɛno ara na Irenaeus kaa ho asɛm no anaa. Ne nyinaa mu no, “Yuda Asɛmpa” no yɛ adanse kɛse a ɛkyerɛ sɛ eduu baabi no na “Kristosom” asɛe, na emu apaapae ayɛ akuw nketenkete pii a obiara wɔ ne nkyerɛkyerɛ. “Yuda Asɛmpa” no mmɔ Bible mu nsɛm ngu. Mmom no, esi so dua sɛ nsɛm a asomafo no kae no yɛ nokware. Nsɛm no bi ne nea Paulo kae a ɛwɔ Asomafo Nnwuma 20:29, 30 yi: “Minim sɛ me kɔ akyi no, . . . mo ara mo mu na mmarima bɛsɔre akasa akyinkyim nsɛm de atwe asuafo no adi wɔn akyi.”\n^ nky. 11 Wɔn a wobuu wɔn sɛ wɔtee Yesu nkyerɛkyerɛ ase paa no, wɔn na na wɔtaa de wɔn din to saa nsɛmpa no so; ebi ne “Toma Asɛmpa” ne “Maria Magdalene Asɛmpa” no. Sɛ yɛka ne nyinaa bom a, wɔahu nsɛmpa a ɛte saa bɛyɛ 30.\n^ nky. 18 Nhomanimfo a wɔkyerɛ sɛ Yuda yɛ adaemone, kyerɛ sɛ obi a na onim Yesu kyɛn asuafo a aka no, wɔkyerɛ sɛ ɛte sɛ adaemone a Bible ka wɔn ho asɛm wɔ Nsɛmpa no mu no sɛ wotumi kyerɛɛ onipa pɔtee a Yesu yɛ.—Marko 3:11; 5:7.


“Mɛnantew Wo Nokware Mu”—Dwom 86:11 | Adesua\nKENKAN WƆ Afrikaans Albanian Altai Alur American Sign Language Amharic Amis Angolan Sign Language Arabic Argentinean Sign Language Armenian Armenian (West) Australian Sign Language Aymara Azerbaijani Azerbaijani (Cyrillic) Bashkir Bassa (Cameroon) Belize Kriol Bengali Bicol Bolivian Sign Language Boulou Brazilian Sign Language British Sign Language Bulgarian Cakchiquel (Western) Catalan Cebuano Chichewa Chilean Sign Language Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitonga (Zimbabwe) Chitumbuka Chiyao Chol Chuvash Cibemba Cinyanja Colombian Sign Language Costa Rican Sign Language Croatian Cuban Sign Language Czech Czech Sign Language Damara Dangme Danish Digor Douala Dutch Ecuadorian Sign Language Edo Efik English Esan Estonian Ewe Fijian Filipino Sign Language Finnish Finnish Sign Language Fon French French Sign Language Ga Garifuna Georgian German German Sign Language Greek Greek Sign Language Guadeloupean Creole Guarani Guatemalan Sign Language Gujarati Gun Haitian Creole Hausa Hebrew Herero Hiligaynon Hindi Hiri Motu Honduras Sign Language Hungarian Hungarian Sign Language Ibanag Icelandic Igbo Iloko Indian Sign Language Indonesian Indonesian Sign Language Isoko Italian Italian Sign Language Japanese Japanese Sign Language Jula Kabiye Kabuverdianu Kannada Kekchi Kenyan Sign Language Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Korean Sign Language Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Kyangonde Latvian Lingala Lithuanian Low German Luganda Lunda Luo Luvale Macedonian Malagasy Malawi Sign Language Malay Malayalam Mam Mambwe-Lungu Marathi Marshallese Maya Mazatec (Huautla) Mbunda Mexican Sign Language Mingrelian Mixe (North Central) Mixtec (Guerrero) Mongolian Moore Motu Mozambican Sign Language Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nicaraguan Sign Language Norwegian Nzema Okpe Oromo Ossetian Otetela Panamanian Sign Language Pangasinan Papiamento (Curaçao) Paraguayan Sign Language Persian Peruvian Sign Language Pidgin (West Africa) Polish Polish Sign Language Ponapean Portuguese Portuguese (Portugal) Portuguese Sign Language Punjabi Quebec Sign Language Quechua (Ancash) Quechua (Bolivia) Romanian Romanian Sign Language Russian Russian Sign Language Salvadoran Sign Language Samoan Sango Sepedi Sepulana Serbian Serbian (Roman) Sesotho (Lesotho) Sesotho (South Africa) Shona Sidama Silozi Sinhala Slovak Slovak Sign Language Slovenian Solomon Islands Pidgin South African Sign Language Spanish Spanish Sign Language Sranantongo Swahili Swahili (Congo) Swati Swedish Tagalog Taiwanese Sign Language Tajiki Tamil Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Tswana Turkish Turkmen Tuvaluan Twi Tzeltal Tzotzil Ukrainian Urhobo Uzbek Uzbek (Roman) Venda Venezuelan Sign Language Vietnamese Waray-Waray Wolaita Xhosa Yoruba Zambian Sign Language Zande Zapotec (Isthmus) Zimbabwe Sign Language Zulu\n“O Yehowa, kyerɛkyerɛ me wo kwan. Mɛnantew wo nokware mu.”—DW. 86:11.\nNNWOM: 31, 72\nDɛn na ebetumi ama Kristoni ‘atɔn’ nokware no?\nDɛn na yɛbɛyɛ na yɛanwae anaa yɛantwe yɛn ho amfi nokware no ho?\nYɛasi yɛn bo sɛ yɛbɛkɔ so anantew nokware no mu. Nneɛma mmiɛnsa bɛn na ebetumi aboa yɛn ama yɛahyɛ mu den?\n1-3. (a) Ɛsɛ sɛ yɛte nka sɛn wɔ nokware a ɛwɔ Bible mu no ho? Fa mfatoho kyerɛkyerɛ mu. (Hwɛ mfoni a ɛwɔ adesua yi mfiase no.) (b) Nsɛmmisa bɛn na yebesusuw ho wɔ adesua yi mu?\nMPƐN pii no, sɛ nkurɔfo kɔtɔ ade a, wɔsan de kɔ baabi a wɔkɔtɔe no. Akontaabu kyerɛ sɛ, aman bi so no, nneɛma a nkurɔfo kɔtɔ wɔ sotɔɔ no, wɔde bɛyɛ ɔha mu nkyekyɛm 9 san kɔ. Nneɛma a nkurɔfo tɔ no Intanɛt so a wɔsan de kɔ no, ebetumi aboro ɔha mu nkyekyɛm 30. Ebia wɔn a wɔtɔɔ nneɛma no hui sɛ ɛnyɛ nea wɔpɛ ne no, biribi atɔ sin wɔ ho, anaa wɔn ani nnye ho. Enti wɔyɛɛ wɔn adwene sɛ wɔbɛkɔ akɔsesa ade a wɔtɔe no, anaasɛ wɔde bɛkɔ akogye wɔn sika.\n2 Ɛwom sɛ yebetumi de nneɛma a yɛatɔ asan ama ne wura na yɛagye yɛn sika, nanso “nokware no ho nimdeɛ” a ɛwɔ Bible mu a ‘yɛatɔ’ no de, yɛrensan mfa nkɔ baabi a yɛtɔɔ no no, anaa ‘yɛrentɔn’ da. (Kenkan Mmebusɛm 23:23; 1 Tim. 2:4) Sɛnea yesusuw ho wɔ adesua a edi wei anim mu no, yɛde bere pii na esuaa nokware no. Afei nso, bere a yɛretɔ nokware no, yɛde adwuma bi a sika wom too nkyɛn. Bio nso, nneɛma sesae wɔ yɛne afoforo abusuabɔ mu, anaa yɛyɛɛ nsakrae wɔ yɛn nsusuwii ne yɛn nneyɛe mu. Afei yegyaee amanne ne nneyɛe bi a ɛne Kyerɛwnsɛm no nhyia akyi di. Nanso, sɛ yɛde nhyira a yɛanya toto nneɛma a yɛde bɔɔ afɔre no ho a, nea yɛde bɔɔ afɔre no nyɛ hwee koraa.\n3 Sɛnea yɛte nka wɔ nokware a ɛwɔ Bible mu ho no, ɛte sɛ nea ɔbarima bi yɛe wɔ mfatoho tiawa bi a Yesu mae mu. Yesu maa mfatoho no de kyerɛɛ sɛnea Onyankopɔn Ahenni no ho nokwasɛm som bo ma wɔn a wohu. Ɔkaa oguadini bi a otuu kwan kɔhwehwɛɛ nhene pa anaa ahweneɛ pa na ohuu baako ho asɛm. Nokwasɛm ne sɛ, na ahweneɛ no som bo ma no araa ma “ntɛm ara, ɔkɔtɔn” biribiara a na ɔwɔ kɔtɔe. (Mat. 13:45, 46) Saa ara na nokware no a yehui no, na ɛsom bo ma yɛn araa ma yefii yɛn pɛ mu gyaee biribiara akyi di kɔtɔe. Nokware no, ɛno ne Onyankopɔn Ahenni no ho nokwasɛm ne nokware biara a yesua fii Onyankopɔn Asɛm mu no. Sɛ nokware no som bo ma yɛn pa ara a, ‘yɛrentɔn’ da. Nanso awerɛhosɛm ne sɛ, Onyankopɔn nkurɔfo bi werɛ afi sɛnea nokware a wonyae no som bo, enti wɔatɔn. Ɛnsɛ sɛ yɛyɛ saa da! Ɛsɛ sɛ yetie Bible afotu a ɛka sɛ ‘yɛnkɔ so nnantew nokware no mu’ no. Ɛsɛ sɛ yɛyɛ saa de kyerɛ sɛ nokware no som bo ma yɛn pa ara, na yɛrentɔn da. (Kenkan 3 Yohane 2-4.) Sɛ Bible ka sɛ yɛnnantew nokware no mu a, nea ɛkyerɛ ne sɛ yɛmfa mmɔ yɛn bra. Ɛne sɛ, yɛbɛma ɛho ahia yɛn pa ara wɔ yɛn asetena mu na yɛde abɔ yɛn bra. Momma yensusuw nsɛmmisa a edi hɔ yi ho: Adɛn nti na ebia ebinom ‘tɔn’ nokware no, na ɔkwan bɛn na wɔfa so yɛ saa? Dɛn na yɛbɛyɛ na yɛanni mfomso a ɛyɛ awerɛhow saa? Yɛasi yɛn bo sɛ ‘yɛbɛkɔ so anantew nokware no mu.’ Yɛbɛyɛ dɛn ahyɛ mu den?\nNEA ENTI A EBINOM ‘TƆN’ NOKWARE NO NE ƆKWAN A WƆFA SO YƐ SAA\n4. Yesu bere so no, adɛn nti na ebinom ‘tɔnee’ nokware no?\n4 Yesu bere so no, ebinom a mfiase no wotiee Yesu nkyerɛkyerɛ no ankɔ so annantew nokware no mu. Ɛho nhwɛso bi ni. Bere a Yesu nam anwonwakwan so maa nnipadɔm bi aduan dii no, wodii n’akyi kɔɔ Galilea Po no agya. Yesu kaa asɛm bi kyerɛɛ wɔn wɔ hɔ maa wɔn ho dwiriw wɔn. Ɔkaa sɛ: “Moanni onipa Ba no honam annom ne mogya a, munni nkwa wɔ mo mu.” Sɛ́ anka wɔbɛka akyerɛ Yesu sɛ ɔnkyerɛkyerɛ asɛm no mu nkyerɛ wɔn no, wɔmaa asɛm no too wɔn hintidua, na wɔkaa sɛ: “Asɛm yi ano yɛ den; hena na obetumi atie?” Ɛno nti, “n’asuafo no mu bebree san kɔɔ nneɛma a ɛwɔ akyi no ho, na wɔne no annantew bio.”—Yoh. 6:53-66.\n5, 6. (a) Ɛnnɛ, adɛn nti na ebinom awae afi nokware no ho? (b) Ɛbɛyɛ dɛn na obi de nkakrankakra afi nokware no mu?\n5 Awerɛhosɛm ne sɛ, ɛnnɛ, ebinom awae afi nokware no ho. Bible mu asɛm bi ho ntease foforo a yɛanya na ɛtoo ebinom hintidua; ebinom nso, asɛm a onua bi a ɔwɔ dibea wɔ asafo no mu kae anaa biribi a ɔyɛe na ɛtoo wɔn hintidua. Afoforo nso, Kyerɛwnsɛm mu afotu bi a wɔde maa wɔn na ɛhyɛɛ wɔn abufuw. Ebinom nso, nea ɛma wofii nokware no mu ne sɛ, na wɔne wɔn nua Kristoni bi ani nhyia. Afoforo de, wɔde wɔn ho kɔbɔɔ awaefo ne asɔretiafo a wɔkasa tia yɛn nkyerɛkyerɛ. Ɛno nti, ebinom hyɛɛ da ‘wae’ fii Yehowa ne asafo no ho. (Heb. 3:12-14) Sɛ wɔkɔɔ so kuraa wɔn gyidi mu, ɛnna wɔkɔɔ so nyaa Yesu mu ahotoso sɛnea ɔsomafo Petro yɛe no a, anka eye pa ara! Bere a Yesu bisaa asomafo no sɛ wɔn nso pɛ sɛ wɔkɔ anaa no, ntɛm ara na Petro buaa no sɛ: “Awurade, hena nkyɛn na yɛnkɔ? Wo na wowɔ daa nkwa nsɛm.”—Yoh. 6:67-69.\n6 Afoforo de nkakrankakra afi nokware no mu; ebia wɔanhu sɛ na wɔrefi nokware no mu mpo. Obi a ofi nokware no mu nkakrankakra no yɛ n’ade te sɛ ɔkorow bi a ɛde nkakrankakra fi nsu ano. Bible ka nsakrae a ɛba nkakrankakra saa no ho asɛm sɛ onii no ‘retwe ne ho.’ (Heb. 2:1) Obi a ɔwae fi nokware no ho no hyɛ da na ɔyɛ saa, nanso obi a ɔtwe ne ho fi nokware no ho de, ɔnhyɛ da. Onipa a ɔte saa ma ɔne Yehowa ntam yɛ basaa, na anhwɛ a ɔne ne ntam bɛsɛe koraa. Dɛn na yɛbɛyɛ na awerɛhosɛm a ɛte saa anto yɛn?\nDƐN NA YƐBƐYƐ NA YƐANTƆN NOKWARE NO?\n7. Anammɔn bɛn na ɛsɛ sɛ yetu na yɛantɔn nokware no?\n7 Sɛ yɛbɛkɔ so anantew nokware no mu a, ɛsɛ sɛ yegye Yehowa asɛm biara tom na yedi so. Ɛsɛ sɛ yɛde nokware no di kan wɔ yɛn asetena mu na yɛde Bible nnyinasosɛm bɔ yɛn bra. Ɔhene Dawid bɔɔ Yehowa mpae sɛ: “Mɛnantew wo nokware mu.” (Dw. 86:11) Ná Dawid asi ne bo sɛ ɔbɛyɛ saa. Ɛsɛ sɛ yɛn nso yesi yɛn bo pintinn sɛ yɛbɛkɔ so anantew Onyankopɔn nokware mu. Sɛ yɛanyɛ saa a, yebetumi anya adwene foforo wɔ nea yɛde tɔɔ nokware no ho, na ebia ɛbɛyɛ yɛn sɛ yɛnsan nkodi nneɛma a yɛagyaw hɔ no bi akyi. Mmom, yɛde ahwɛyiye so nokware no nyinaa mu yiye. Yenim sɛ yɛrentumi nka sɛ yebegye nokware bi atom na yɛabu yɛn ani agu ebi so. Nokwasɛm ne sɛ, ɛsɛ sɛ yɛnantew “nokware no nyinaa mu.” (Yoh. 16:13) Momma yɛnhwɛ nneɛma nnum bi a ebia yɛde tɔɔ nokware no. Yɛyɛ saa a, yɛn bo a yɛasi sɛ yɛremma wɔnnaadaa yɛn mma yɛnsan nkodi nneɛma a yɛde tɔɔ nokware no bi akyi no, emu bɛyɛ den.—Mat. 6:19.\n8. Sɛ Kristoni bi amfa ne bere anni dwuma yiye a, ɔkwan bɛn so na ebetumi ama watwe ne ho afi nokware no ho? Ma ɛho nhwɛso.\n8 Bere. Ɛsɛ sɛ yɛde yɛn bere di dwuma yiye na amma yɛantwe yɛn ho amfi nokware no ho. Sɛ yɛamma yɛn ani anna hɔ a, yebetumi afi ase de bere pii adi anigyede akyi, ayɛ nneɛma a yɛyɛ de gyigye yɛn ani, akyinkyin Intanɛt so, anaa yɛde ahwɛ television. Ɛwom sɛ mfomso nni weinom a obi bɛyɛ ho de, nanso anhwɛ a bere a yɛde yɛ saa nneɛma no befi ase agye bere a na anka yɛde yɛ yɛn ankasa adesua ne nneɛma foforo a ɛfa Yehowa som ho no. Yɛnhwɛ nea ɛtoo yɛn nuabea Kristoni bi a ne din de Emma. * Efi Emma mmofraase no, na n’ani gye mpɔnkɔ ho pa ara. Bere biara a obenya kwan no, na ɔkɔtena pɔnkɔ so. Bere bi akyi no, bere dodow a na ɔde tena pɔnkɔ so de gyigye n’ani no ho asɛm fii ase haw no. Ɔyɛɛ nsakrae, na awiei koraa no, wamma nea ɔyɛ de gyigye n’ani no annye ne bere pii bio. Cory Wells a kan no na ɔtena pɔnkɔ so si akan no suahu nso hyɛɛ no nkuran. * Seesei, Emma de ne bere pii yɛ ɔsom adwuma, na onya bere ne n’abusua ne ne nnamfo a wɔyɛ Kristofo bɔ. Ɔte nka sɛ wabɛn Yehowa kɛse, na ɔwɔ asomdwoe; wahu sɛ ɔde ne bere redi dwuma yiye.\n9. Dɛn na ebetumi ama ebinom adi ahonyade akyi na wɔde Yehowa som ato nkyɛn?\n9 Ahonyade. Sɛ yɛbɛkɔ so anantew nokware no mu a, ɛnsɛ sɛ yɛde ahonyade a yɛbɛhwehwɛ di kan wɔ yɛn asetena mu. Bere a yehuu nokware no, yɛamfa ahonyade a yɛbɛhwehwɛ anni Yehowa som adwuma anim. Ná yɛn ani gye ho sɛ yebegyae honam fam nneɛma bi akyi di sɛnea ɛbɛyɛ a yɛbɛkɔ so anantew nokware no mu. Nanso, bere bi akyi no, ebia yebehu sɛ afoforo retotɔ ɛlɛtrɔnik mfiri a aba so anaasɛ wɔwɔ honam fam nneɛma foforo a yenni bi. Yebetumi afi ase ate nka sɛ yɛrehwere biribi. Sɛ yɛamma yɛn ani ansɔ honam fam nneɛma a yɛwɔ a, ebia yɛde nneɛma a ɛfa Yehowa som ho begu nkyɛn na yɛakɔpɛ ahonyade. Wei ma yɛkae nea ɛtoo Dema. “Mprempren wiase nhyehyɛe” ho anigye a Dema nyae ma ogyaee ɔsom adwuma a na ɔne ɔsomafo Paulo reyɛ no. (2 Tim. 4:10) Adɛn nti na Dema gyaw Paulo hɔ? Sɛ ahonyade na n’ani begyee ho sen ɔsom adwuma no oo, sɛ na ɔmpɛ sɛ ɔde nneɛma bɔ afɔre bio na ama watumi ne Paulo ayɛ ɔsom adwuma no oo, ɛno de, Bible nka. Ebia bere bi a atwam no, na yɛn ani gye honam fam nneɛma ho. Sɛ yɛanhwɛ yiye a, yebetumi anya saa nneɛma no ho anigye bio na emu ayɛ den araa ma nokware no ho anigye a yɛwɔ no afi yɛn mu.\n10. Nhyɛso bɛn na ɛsɛ sɛ yɛko tia na ama yɛakɔ so anantew nokware no mu?\n10 Yɛne afoforo abusuabɔ. Sɛ yɛbɛkɔ so anantew nokware no mu a, ɛnsɛ sɛ yɛma wɔn a wɔnsom Yehowa kyerɛ yɛn nea yɛnyɛ. Bere a yefii ase nantew nokware no mu no, nneɛma sesae wɔ yɛne yɛn nnamfo ne yɛn abusuafo a wɔnyɛ Adansefo no ntam. Ná ebinom te yɛn ase; afoforo nso sɔre tiaa yɛn. (1 Pet. 4:4) Ɛwom, yɛbɔ mmɔden sɛ yɛne yɛn abusuafo ntam bɛyɛ kama na yɛne wɔn adi no yiye, nanso ɛsɛ sɛ yɛhwɛ yiye sɛ yɛrentoto nokware no ase sɛnea ɛbɛyɛ a yɛbɛsɔ wɔn ani. Yɛbɛkɔ so ayɛ nea yebetumi biara sɛ yɛne yɛn abusuafo bɛtena yiye. Nanso, esiane kɔkɔbɔ pefee a ɛwɔ 1 Korintofo 15:33 no nti, wɔn a wɔdɔ Yehowa no nkutoo na yɛne wɔn benya adamfofa a emu yɛ den.\n11. Yɛbɛyɛ dɛn atwe yɛn ho afi nneyɛe a Bible kasa tia ho?\n11 Nsusuwii bɔne ne nneyɛe bɔne. Ɛsɛ sɛ wɔn a wɔnam nokware no mu nyinaa yɛ kronkron. (Yes. 35:8; kenkan 1 Petro 1:14-16.) Bere a yɛreba nokware no mu no, na ɛsɛ sɛ yɛn nyinaa yɛ nsakrae na ama yɛatumi de Bible akwankyerɛ a ɛteɛ no abɔ yɛn bra. Ná ehia sɛ ebinom yɛ nsakrae akɛse. Sɛnea ɛte biara no, ɛnsɛ sɛ yɛde yɛn abrabɔ kronkron sesa ɔbrasɛe a ɛwɔ wiase yi mu no. Dɛn na ɛbɛboa yɛn na yɛamfa yɛn ho ankɔhyɛ ɔbrasɛe mu? Ade kɛse a Yehowa de mae sɛnea ɛbɛyɛ a yebetumi ayɛ kronkron no, dwinnwen ho. Ɛno ne ne Dɔba Yesu Kristo mogya a ɛsom bo no. (1 Pet. 1:18, 19) Nea ɛbɛyɛ na yɛakɔ so ayɛ kronkron wɔ Yehowa ani so no, ehia sɛ yɛma sɛnea Yesu agyede afɔre no som bo no tena yɛn adwene ne yɛn koma mu bere nyinaa.\n12, 13. (a) Adwene a Yehowa wɔ wɔ nnapɔnna ho no, adɛn nti na ɛsɛ sɛ yenya bi? (b) Dɛn na yɛrebesusuw ho?\n12 Amanne ne nneyɛe a ɛne Kyerɛwnsɛm no nhyia. Ebia yɛn abusuafo, yɛn mfɛfo adwumayɛfo, ne yɛn mfɛfo sukuufo bɛtwetwe yɛn sɛ yɛne wɔn nni wɔn afahyɛ ahorow. Sɛ wɔhyɛ yɛn sɛ yɛmfa yɛn ho nhyɛ amanne ne nnapɔnna a ɛnsɔ Yehowa ani mu a, dɛn na ɛbɛboa yɛn? Ehia sɛ yɛkae nea enti pa ara a Yehowa ani nnye nneyɛe a ɛte saa ho. Nea ɛyɛe a saa nnapɔnna no bae no, sɛ yɛyɛ ho nhwehwɛmu wɔ yɛn nhoma ahorow mu a, ɛbɛboa yɛn. Sɛ yɛma nea enti a Kyerɛwnsɛm no ka sɛ mma yenni nnapɔnna a ɛte saa no tena yɛn adwenem a, ɛma yehu pa ara sɛ yɛrebɔ yɛn bra sɛnea “ɛsɔ Awurade ani.” (Efe. 5:10) Sɛ yɛde yɛn ho to Yehowa ne n’Asɛm a ɛyɛ nokware no so a, ɛbɛboa yɛn na ɛremma ‘yensuro nnipa.’—Mmeb. 29:25.\n13 Yɛhwɛ kwan sɛ yɛbɛkɔ so anantew nokware no mu daa. Yɛasi yɛn bo sɛ yɛbɛkɔ so anantew nokware no mu, yɛbɛyɛ dɛn ahyɛ mu den? Nneɛma mmiɛnsa a yebetumi ayɛ na edi hɔ yi.\nSI WO BO PA ARA SƐ WOBƐKƆ SO ANANTEW NOKWARE NO MU\n14. (a) Sɛ yɛkɔ so sua Bible no a, ɔkwan bɛn so na ɛbɛboa yɛn ama yɛasi yɛn bo sɛ yɛrentɔn nokware no anaa yɛremfi mu da? (b) Adɛn nti na yehia nyansa, nteɛso, ne ntease?\n14 Nea edi kan, kɔ so sua nokware a ɛsom bo a ɛwɔ Onyankopɔn Asɛm no mu no na dwinnwen ho. Yi bere si hɔ daa fa sua nokware a ɛsom bo a ɛwɔ Onyankopɔn Asɛm mu no fa tɔ nokware no. Woyɛ saa a, ɛbɛma woanya anisɔ kɛse ama nokware no, na ama woasi wo bo pa ara sɛ worentɔn nokware no, anaa woremfi mu da. Nokware no a yɛbɛtɔ akyi no, Mmebusɛm 23:23 ka sɛ ɛsɛ sɛ yɛtɔ “nyansa ne nteɛso ne ntease” nso. Bible mu nimdeɛ a yebenya nko ara nnɔɔso. Ɛsɛ sɛ yɛde nokware no bɔ yɛn bra. Yenya ntease a, ɛma yetumi de Yehowa ho ade a yɛasua no toto nea yenim dedaw ho. Nyansa kanyan yɛn ma yɛde nea yenim yɛ adwuma. Ɛtɔ da a, nokware no teɛ yɛn so, na ɛma yehu nsakrae a ehia sɛ yɛyɛ. Ɛsɛ sɛ yɛde akwankyerɛ a ɛte saa no yɛ adwuma ntɛm bere nyinaa. Ɛsom bo sen dwetɛ koraa.—Mmeb. 8:10.\n15. Ɔkwan bɛn so na nokware no bɔ yɛn ho ban te sɛ abɔso anaa bɛlt?\n15 Nea ɛto so mmienu, si wo bo pintinn sɛ wode nokware no bɛbɔ wo bra da biara da. Fa nokware no bɔ w’asen anaa wo sisi te sɛ abɔso anaa bɛlt. (Efe. 6:14) Bere a wɔrekyerɛw Bible no, na ɔsraani bɔ bɛlt de bɔ ne sisi ne ne yam nneɛma ho ban. Sɛ bɛlt no betumi abɔ ɔsraani no ho ban a, ebehia sɛ omia mu denneennen. Sɛ ɔma bɛlt no hodwow anaa emu gow a, ɛrentumi mmɔ ne ho ban yiye. Sɛn na yɛn honhom fam bɛlt no bɔ yɛn ho ban? Sɛ yɛkɔ so de nokware no bɔ yɛn sisi denneennen te sɛ bɛlt a, ɛbɛbɔ yɛn ho ban afi nsusuwii hunu ho, na ɛbɛboa yɛn ama yɛasisi gyinae pa. Sɛ biribi sɔ yɛn hwɛ anaa sɔhwɛ bi to yɛn a, nokware a ɛwɔ Bible mu a yɛasua no bɛboa yɛn ama yɛasi yɛn bo pa ara sɛ yɛbɛyɛ nea ɛteɛ. Sɛnea sɛ ɔsraani bi rekɔ akono a ɛremma da sɛ obegyaw ne bɛlt hɔ no, saa ara na ɛsɛ sɛ yesi yɛn bo sɛ yɛremma nokware a ɛte sɛ bɛlt a ɛbɔ yɛn no renhodwow anaa yɛrenyi mfi yɛn ho da. Mmom, yɛbɛyɛ nea yebetumi biara de nokware no abɔ yɛn bra; yɛyɛ saa a, ɛte sɛ nea yɛabɔ yɛn bɛlt denneennen. Adwuma foforo a na ɔsraani bɛlt yɛ ne sɛ, na ɛma onya baabi de ne nkrante hyɛ. Ɛno de yɛn ba ade foforo a yɛbɛyɛ de ahyɛ yɛn bo a yɛasi sɛ yɛbɛkɔ so anantew nokware no mu den so.\n16. Ɔkwan bɛn so na sɛ yɛka nokware no ho asɛm kyerɛ afoforo a, ɛhyɛ yɛn bo a yɛasi sɛ yɛbɛkɔ so anantew nokware no mu no den?\n16 Nea ɛto so mmiɛnsa, yɛ nea wubetumi biara sɛ wode nokware a ɛwɔ Bible mu no bɛkyerɛkyerɛ afoforo. Woyɛ saa a, wubeso honhom no nkrante a ɛne “Onyankopɔn asɛm” no mu denneennen. (Efe. 6:17) Yɛn nyinaa betumi ayere yɛn ho ama yɛn ho akokwaw sɛ akyerɛkyerɛfo a ‘yekura nokwasɛm no mu pɛpɛɛpɛ.’ (2 Tim. 2:15) Sɛ yɛde Bible boa afoforo ma wɔtɔ nokware no na wɔpo atosɛm a, yɛma Onyankopɔn asɛm tim yɛn ankasa adwene ne yɛn koma mu. Ɛba saa a, yɛn bo a yɛasi sɛ yɛbɛkɔ so anantew nokware no mu no, yɛhyɛ mu den.\nSua. Fa bɔ wo bra. Fa kyerɛkyerɛ. (Hwɛ nkyekyɛm 14-16)\n17. Adɛn nti na nokware no som bo ma wo?\n17 Nokware no yɛ akyɛde a ɛsom bo a efi Yehowa hɔ. Saa akyɛde yi na ama yɛanya agyapade a ɛsom bo sen biara no. Ɛno ne abusuabɔ a emu yɛ den a yɛne yɛn soro Agya no wɔ. Nea Yehowa akyerɛkyerɛ yɛn de abesi nnɛ no, ɛyɛ mfiase ara kwa! Onyankopɔn ahyɛ yɛn bɔ sɛ nokware no a yɛatɔ dedaw no, ɔbɛkɔ so de bi aka ho ama yɛn daa. Enti, ma w’ani nsɔ nokware no te sɛ ahene pa anaa ahweneɛ pa. Kɔ so “tɔ nokware na ntɔn.” Sɛ woyɛ saa a, sɛnea Dawid yɛe no, wo nso wobɛhyɛ Yehowa bɔ sɛ: “Mɛnantew wo nokware mu.”—Dw. 86:11.\n^ nky. 8 Wɔasesa din no.\n^ nky. 8 Kɔ JW Broadcasting, na hwɛ NKƆMMƆ-TWETWE NE EBINOM ASETENAM NSƐM > NOKWARE NO SESA NNIPA.\nShare Share “Mɛnantew Wo Nokware Mu”\nShare Share ƆWƐN-ABAN—NEA ADESUA NSƐM WOM November 2018


Nehemia 5 | Intanɛt So Bible| Wiase Foforɔ Nkyerɛaseɛ\n5 Na mmarima no ne wɔn yerenom dii abooboo kɛse+ hyɛɛ wɔn nuanom Yudafo no.+ 2 Ɛnna ebinom kae sɛ: “Yɛde yɛn mmabarima ne yɛn mmabea resi awowa na ama yɛanya aduan adi atena ase.”+ 3 Ebinom nso kae sɛ: “Yɛde yɛn mfuw ne yɛn bobe nturo ne yɛn afie resi awowa+ na ama yɛanya aduan wɔ ɔkɔm bere mu.” 4 Ɛnna afoforo nso kae sɛ: “Yɛabɔ bosea wɔ yɛn mfuw ne yɛn bobe nturo+ ho de atua ɔhene tow.+ 5 Yɛn honam te sɛ yɛn nuanom honam,+ na yɛn mmabarima te sɛ wɔn mmabarima. Nanso yɛreyɛ abrɛ yɛn mmabarima ne yɛn mmabea ase ayɛ nkoa,+ na yɛn mmabea no mu bi mpo de, yɛabrɛ wɔn ase dedaw; na yenni tumi biara, efisɛ yɛn mfuw ne yɛn bobe nturo akodi ebinom nsam.” 6 Bere a metee asɛm yi ne wɔn abooboo no, me bo fuwii yiye. 7 Enti misusuw ho wɔ me komam, na m’ani annye+ nea atitiriw ne asoafo no ayɛ no ho, na meka kyerɛɛ wɔn sɛ: “Apoo+ na morebɔ mo nuanom yi.” Ɛnna wɔn nti mema wɔbɔɔ gua kɛse.+ 8 Na meka kyerɛɛ wɔn sɛ: “Yɛn na yegyee yɛn nuanom Yudafo a wɔtɔn wɔn maa amanaman no san de wɔn bae+ sɛnea yɛn ahoɔden betumi; moresan atɔn mo ankasa mo nuanom+ anaa, na yɛnsan ntɔ wɔn bio?” Mekaa saa no, wɔyɛɛ komm na wɔantumi anka hwee.+ 9 Ɛnna meka kyerɛɛ wɔn sɛ: “Ade a moreyɛ yi nye.+ Ɛnyɛ yɛn Nyankopɔn+ suro+ mu mmom na ɛsɛ sɛ monantew, na amanaman a wɔtan yɛn+ no ammɔ yɛn ahohora?+ 10 Me nso me ne me nuanom ne m’asomfo de sika ne aduan fɛm wɔn. Mesrɛ mo, momma yennyae mfɛntom+ no gye. 11 Enti mfɛntom a mugye wɔ wɔn mfuw+ ne wɔn bobe nturo ne wɔn ngodua mfuw ne wɔn afie ho ne nkyem ɔha a mugye wɔ sika ne aduan ne nsa foforo ne ngo so no, mesrɛ mo, monsan mfa mma wɔn nnɛ da yi ara.” 12 Ɛnna wɔkae sɛ: “Yɛbɛsan de ama wɔn,+ na yɛremmisa hwee mfi wɔn hɔ.+ Yɛbɛyɛ nea woaka no pɛpɛɛpɛ.”+ Enti mefrɛɛ asɔfo no na mema wɔkekaa ntam sɛ wobedi asɛm yi so.+ 13 Ɛno akyi no, meporoporow me kokom na mekae sɛ: “Obiara a ɔrenni asɛm yi so no, saa ara na nokware Nyankopɔn no mporow no mfi ne fie ne n’agyapade mu; saa kwan no so na wɔmporow no mma biribiara mmɔ no.” Na asafo no nyinaa gyee so sɛ: “Amen!”+ Na woyii Yehowa ayɛ.+ Na ɔman no dii asɛm yi so.+ 14 Ade biako nso ni: Efi da a ɔhene yɛɛ me wɔn amrado+ wɔ Yuda asase so, Ɔhene Artasasta+ afe a ɛto so aduonu+ kosi n’afe a ɛto so aduasa abien+ so no, mfirihyia dumien ni, me ne me nuanom mpo anni aduan a ɛsɛ sɛ wɔde ma amrado no.+ 15 Amradofo a wodii m’anim no de, wɔde nnesoa a emu yɛ duru soaa ɔman no, na wogyee dwetɛ nnwetɛbona aduanan da biara da de tɔɔ aduan ne nsã. Wɔn asomfo nso hyɛɛ ɔman no so.+ Nanso me de, Onyankopɔn a misuro no+ nti, mamfa saa kwan no so.+ 16 Na ɔfasu yi ho adwuma nso misoo mu bi,+ na yɛannye afuw bi;+ m’asomfo nso, wɔn nyinaa boaboaa wɔn ho ano wɔ hɔ maa adwuma no. 17 Me pon so na Yudafo ne asoafo no, mmarima ɔha aduonum, ne wɔn a wofi aman a atwa yɛn ho ahyia mu baa yɛn nkyɛn no didii.+ 18 Da biara na mema wosiesie nantwinini biako, nguan a wɔadɔ asia ne ntakraboa ma me. Na dadu biara nso mema wɔde nsã+ horow nyinaa bi ba pɛnkoro. Na mammisa aduan a ɛsɛ sɛ wɔde ma amrado no, efisɛ adwuma a ɛda ɔman yi so no mu yɛ duru. 19 O me Nyankopɔn,+ nea mayɛ ama ɔman yi nti,+ kae me+ na yɛ me yiye.


W’abrabɔ a Wobɛma Asɔ Onyankopɔn Ani - Yehowa Adansefo Intanɛt Dwumadibea\nW’abrabɔ a Wobɛma Asɔ Onyankopɔn Ani\nƐbɛyɛ dɛn na woatumi abɛyɛ Onyankopɔn adamfo?\nƆkwan bɛn so na sobo a Satan abɔ no fa wo ho?\nNneyɛe bɛn na ɛnsɔ Yehowa ani?\nWobɛyɛ dɛn atumi ama w’abrabɔ asɔ Onyankopɔn ani?\nONIPA bɛn na wobɛfa no adamfo? Ɛda adi paa sɛ wobɛpɛ sɛ wo ne obi a ɔne w’adwene hyia, mowɔ biribi a mo nyinaa ani gye ho, na mowɔ nnyinasosɛm biako bɛbɔ. Na wobɛbɛn obi a ɔwɔ su pa te sɛ nokwaredi ne ayamye.\n2 Wɔ abakɔsɛm mu nyinaa no, Onyankopɔn apaw nnipa bi sɛ ne nnamfo pa. Sɛ nhwɛso no, Yehowa frɛɛ Abraham n’adamfo. (Yakobo 2:23) Onyankopɔn kaa Dawid ho asɛm sɛ “ɔbarima a me koma da ne so,” efisɛ na ɔyɛ obi a Yehowa dɔ no. (Asomafo Nnwuma 13:22) Na Yehowa buu odiyifo Daniel sɛ ‘ɔdɔfo.’—Daniel 9:23.\n3 Dɛn nti na Yehowa faa Abraham, Dawid, ne Daniel nnamfo? Yehowa ka kyerɛɛ Abraham sɛ: “Woatie me nne.” (Genesis 22:18) Enti Yehowa bɛn wɔn a wofi ahobrɛase mu yɛ nea ɔka no. Ɔka kyerɛɛ Israelfo sɛ: “Muntie me, na mɛyɛ mo Onyankopɔn na mo nso moayɛ me ɔman.” (Yeremia 7:23) Sɛ wutie Yehowa a, wo nso wubetumi abɛyɛ n’adamfo!\nYEHOWA HYƐ NE NNAMFO DEN\n4 Susuw mfaso a ɛwɔ so sɛ wo ne Onyankopɔn bɛfa adamfo no ho hwɛ. Bible ka sɛ Yehowa rehwehwɛ hokwan ‘de ne denyɛ adi ama wɔn a wɔn koma di mũ wɔ ne ho.’ (2 Beresosɛm 16:9) Yehowa bɛyɛ dɛn atumi de ne denyɛ adi ama wo? Wɔakyerɛ ɔkwan biako wɔ Dwom 32:8, na yɛkenkan wɔ hɔ sɛ: ‘Me Yehowa, mebue w’adwenem, na makyerɛ wo ɔkwan a wobɛfa so, m’ani wɔ wo so, na metu wo fo.’\n5 Yehowa asɛm a ɛka koma bɛn ara ni! Ɔbɛma wo akwankyerɛ a wuhia, na wahwɛ wo so bere a wode reyɛ adwuma no. Onyankopɔn pɛ sɛ ɔboa wo ma wutumi gyina wo sɔhwɛ ahorow ano. (Dwom 55:22) Enti sɛ wode koma a edi mũ som Yehowa a, wubetumi anya ahotoso te sɛ odwontofo a ɔkaa asɛm a edi so yi no: “Mede [Yehowa, NW ] masi m’anim daa yi, na ɔwɔ me nifa yi, merenhim.” (Dwom 16:8; 63:8) Yiw, Yehowa betumi aboa wo ma woabɔ wo bra wɔ ɔkwan a ɛsɔ n’ani so. Nanso, sɛnea wunim no, Onyankopɔn tamfo bi wɔ hɔ a ɔmpɛ sɛ ɔma woyɛ eyi.\nSOBO A SATAN ABƆ\n6 Wɔkyerɛkyerɛɛ sɛnea Satan Ɔbonsam kasa tiaa Onyankopɔn tumidi mu wɔ nhoma yi Ti 11. Satan bɔɔ Onyankopɔn sobo sɛ ɔyɛ ɔtorofo, na ɔkyerɛe sɛ ɛyɛ asisisɛm sɛ Yehowa amma Adam ne Hawa ankasa ansisi papa ne bɔne ho gyinae. Bere a Adam ne Hawa yɛɛ bɔne akyi na wɔn asefo fii ase dɔɔso wɔ asase so no, Satan maa asɛm baa adwene a nnipa nyinaa kura ho. Satan ka kyerɛɛ Onyankopɔn sɛ: “Ɛnyɛ ɔdɔ a nnipa dɔ wo nti na wɔsom wo. Sɛ wopɛ a, ma me kwan na metumi ama obiara asɔre atia wo.” Asɛm a ɛtoo ɔbarima Hiob a wɔayɛ ho kyerɛwtohɔ no da no adi sɛ eyi ne adwene a na Satan kura. Ná hena ne Hiob, na ɔkwan bɛn so na na Satan sobo no fa ne ho?\n7 Hiob traa ase bɛyɛ mfirihyia 3,600 a atwam ni. Ná ɔyɛ onipa pa, efisɛ Yehowa kae sɛ: “Obiara nni hɔ a ɔte sɛ ɔno asase no so, ɔbarima a odi mu na ɔteɛ, osuro Onyankopɔn, na oyi ne ho fi bɔne ho.” (Hiob 1:8) Hiob sɔɔ Onyankopɔn ani.\n8 Satan maa asɛm baa adwene a na Hiob de som Onyankopɔn no ho. Ɔbonsam ka kyerɛɛ Yehowa sɛ: “So ɛnyɛ wo na woabɔ ɔno [Hiob] ne ne fi ne ade a ɔwɔ nyinaa ho ban ahyia? Ne nsa ano adwuma woahyira so, na n’afieboa ase afɛe asase no so. Na afei teɛ wo nsa ka nea ɔwɔ nyinaa hwɛ, sɛ ɔrennome anaa!”—Hiob 1:10, 11.\n9 Enti Satan kae sɛ nneɛma a Hiob nya fi Onyankopɔn nkyɛn nti na ɔsom Onyankopɔn. Ɔbonsam kae nso sɛ sɛ wɔsɔ Hiob hwɛ a, ɔbɛkasa atia Onyankopɔn. Yehowa yɛɛ n’ade dɛn wɔ sobo a Satan bɔe yi ho? Esiane sɛ na asɛm no fa adwene a na Hiob kura ho nti, Yehowa maa Satan kwan ma ɔsɔɔ Hiob hwɛe. Saa kwan yi so na na ɛbɛda adi pefee sɛ ebia Hiob dɔ Onyankopɔn anaasɛ ɔnnɔ no.\nWƆSƆƆ HIOB HWƐE\n10 Ankyɛ na Satan sɔɔ Hiob hwɛe wɔ akwan pii so. Wowiaa Hiob mmoa no bi, na wokunkum afoforo. Wokunkum ne nkoa no mu dodow no ara. Eyi de sikasɛm mu ahokyere baa ne so. Awerɛhosɛm foforo sii, ɛne sɛ ahum bi tui na ekunkum Hiob mma du no. Nanso, nsɛm a ɛyɛ hu a esisii yi nyinaa akyi no, “Hiob anyɛ bɔne, na wammu asɛm a enni aso amma Onyankopɔn.”—Hiob 1:22.\nWotuaa Hiob ka wɔ ne nokwaredi ho\n11 Satan annyae Hiob haw. Ɛbɛyɛ sɛ Satan nyaa adwene sɛ ɛwom sɛ Hiob atumi agyina n’agyapade, ne nkoa, ne ne mma a ɔhweree no ano de, nanso sɛ ɔyare a, ɔbɛkasa atia Onyankopɔn. Yehowa maa Satan kwan ma ɔde yare bi a ɛyɛ yaw na ɛyɛ abofono yɛɛ Hiob. Nanso, eyi mpo amma Hiob anhwere Onyankopɔn mu gyidi a ɔwɔ no. Mmom no, ɔkaa no pen sɛ: “Meremma wonyi me mudi mfi me ho de bɛkɔ akosi sɛ megyaa mu.”—Hiob 27:5.\n12 Ná Hiob nnim sɛ Satan na ɔde amanehunu no reba no so. Bere a na Hiob nnim sɛ Ɔbonsam akasa atia Yehowa tumidi no, n’adwene yɛɛ no sɛ gyama Onyankopɔn na ɔde ɔhaw ahorow no aba ne so. (Hiob 6:4; 16:11-14) Nanso, ɔkɔɔ so kuraa ne mudi mu maa Yehowa. Na Hiob nam nokware a odii no so maa Satan asɛm a ɔkae sɛ pɛsɛmenkominya nti na ɔno Hiob resom Onyankopɔn no bɛyɛɛ atoro!\n13 Hiob nokwaredi no maa Yehowa nyaa asɛm a edi mũ de buaa sobo a ɛyɛ yaw a Satan bɔe no. Ná Hiob yɛ Yehowa adamfo ampa, na Onyankopɔn tuaa no ka wɔ ne nokwaredi ho.—Hiob 42:12-17.\nSƐNEA ASƐM NO FA WO HO\n14 Ɛnyɛ Hiob nko na mudi mu a wobekura ama Onyankopɔn ho asɛm a Satan ma ɛsɔree no fa ne ho. Ɛfa wo nso wo ho. Eyi da adi pefee wɔ Mmebusɛm 27:11. Ɛhɔ no, Yehowa Asɛm ka sɛ: “Me ba, yɛ onyansafo, na ma me koma ntɔ me yam, na manya asɛm mabua nea ɔbɔ me ahohora.” Saa asɛm yi a wɔkyerɛw wɔ Hiob wu akyi mfehaha pii no da no adi sɛ na Satan da so rebɔ Onyankopɔn ahohora, na na ogu so rebɔ Onyankopɔn asomfo sobo. Sɛ yɛma yɛn abrabɔ sɔ Yehowa ani a, yɛboa ma wobua Satan atoro sobo no ankasa, na yɛnam saayɛ so ma Onyankopɔn koma tɔ ne yam. Eyi ma wote nka dɛn? Sɛ ɛho behia mpo sɛ, ɛsɛ sɛ woyɛ nsakrae ahorow bi wɔ w’abrabɔ mu na ama woanya kyɛfa bi wɔ mmuae a wɔde ma Ɔbonsam wɔ n’atosɛm a wakeka no ho a, so ɛrenyɛ wo anigye sɛ wobɛyɛ saa?\n15 Hyɛ no nsow sɛ, Satan kae sɛ: ‘Nea onipa wɔ nyinaa, ɔde ma pere ne kra.’ (Hiob 2:4) Satan nam asɛmfua, “onipa” a ɔde dii dwuma no so daa no adi pefee sɛ ɛnyɛ Hiob nkutoo na ɔbɔɔ no sobo, na mmom nnipa nyinaa. Ɛno yɛ asɛm a ɛho hia paa. Satan ama asɛm aba wo mudi anaa nokware a wubedi ama Onyankopɔn no ho. Ɔbonsam ani begye ho sɛ obehu sɛ sɛ wuhyia nsɛnnennen a wobɛyɛ Onyankopɔn so asoɔden na woagyae abrabɔ pa. Ɔkwan bɛn na Satan bɛbɔ mmɔden afa so ayɛ eyi?\n16 Sɛnea yesusuw ho wɔ Ti 10 no, Satan fa akwan horow so bɔ mmɔden sɛ ɔbɛma nnipa atwe wɔn ho afi Onyankopɔn ho. Nea edi kan no, ɔtow hyɛ nnipa so “te sɛ gyata a ɔbobom apɛ obi amene no.” (1 Petro 5:8) Enti, wubetumi ahu Satan nkɛntɛnso bere a wo nnamfo, w’abusuafo, anaa afoforo sɔre tia mmɔden a wobɔ sɛ wubesua Bible na wode nea wusua no ayɛ adwuma no.* (Yohane 15:19, 20) Nea ɛto so abien no, Satan “kɔ so ara dan ne ho hann bɔfo.” (2 Korintofo 11:14) Ɔbonsam betumi afa anifere kwan so adaadaa wo ama woagyae nneɛma a ɛsɔ Onyankopɔn ani a woyɛ no. Obetumi de abasamtu nso adi dwuma. Ebia ɔbɛma woate nka sɛ wuntumi nyɛ nea ɛsɔ Onyankopɔn ani. (Mmebusɛm 24:10) Sɛ́ ebia Satan reyɛ n’ade sɛ “gyata a ɔbobom” anaasɛ ɔreyɛ ne ho sɛ “hann bɔfo” no, sobo a ɔbɔ no yɛ ade koro no ara: Ɔka sɛ sɛ wuhyia sɔhwɛ ahorow a, wubegyae Onyankopɔn som. Wobɛyɛ dɛn atumi abua saa sobo yi na woakura wo mudi mu ama Onyankopɔn sɛnea Hiob yɛe no?\nYEHOWA AHYƐDE SO A WUBEDI\n17 Wonam w’abrabɔ a wobɛma asɔ Onyankopɔn ani so betumi ama Satan sobo no ho mmuae. Dɛn na eyi hwehwɛ sɛ woyɛ? Bible bua sɛ: “Fa wo koma nyinaa ne wo kra nyinaa ne w’ahoɔden nyinaa dɔ [Yehowa, NW ] wo Nyankopɔn.” (Deuteronomium 6:5) Bere a ɔdɔ a wowɔ ma Onyankopɔn mu yɛ den no, wubenya ɔpɛ a emu yɛ den de ayɛ nea ɔhwehwɛ no. Ɔsomafo Yohane kyerɛwee sɛ: “Eyi ne nea Nyankopɔn dɔ kyerɛ, sɛ yebedi n’ahyɛde so.” Sɛ wode wo koma nyinaa dɔ Yehowa a, wubehu sɛ “n’ahyɛde nyɛ den.”—1 Yohane 5:3.\n18 Dɛn ne Yehowa ahyɛde? Ebi yɛ nneyɛe bi a ɛsɛ sɛ yɛtwe yɛn ho fi ho. Sɛ nhwɛso no, hwɛ adaka a n’asɛmti ne “Twe Wo Ho Fi Nneɛma a Yehowa Kyi Ho.” Wubehu nneyɛe bi a Bible kasa tia pefee wɔ hɔ. Sɛ w’ani bɔ nneyɛe a wɔahyehyɛ no bi so nea edi kan a, ɛbɛyɛ wo sɛ ɛnyɛ bɔne a anibere wom. Nanso, sɛ wususuw kyerɛw nsɛm a wɔatwe adwene asisi so no ho wie a, ɛda adi sɛ wubehu nyansa a ɛwɔ Yehowa mmara no mu. Nsakrae a wobɛyɛ wɔ w’abrabɔ mu betumi ayɛ asɛnnennen a ɛsen biara a woahyia pɛn. Nanso, w’abrabɔ a wobɛma asɔ Onyankopɔn ani bɛma woanya abotɔyam ne anigye kɛse. (Yesaia 48:17, 18) Na ɛyɛ ade a wubetumi ayɛ. Yɛyɛ dɛn hu saa?\nTWE WO HO FI NNEƐMA A YEHOWA KYI HO\nAwudi.—Exodus 20:13; 21:22, 23.\nNna mu ɔbrasɛe.—Leviticus 20:10, 13, 15, 16; Romafo 1:24, 26, 27, 32; 1 Korintofo 6:9, 10.\nAhonhonsɛmdi.—Deuteronomium 18:9-13; 1 Korintofo 10:21, 22; Galatifo 5:20, 21.\nAbosonsom.—1 Korintofo 10:14.\nAsabow.—1 Korintofo 5:11.\nKorɔnbɔ.—Leviticus 6:2, 4; Efesofo 4:28.\nAtorodi.—Mmebusɛm 6:16, 19; Kolosefo 3:9; Adiyisɛm 22:15.\nAdifudepɛ.—1 Korintofo 5:11.\nBasabasayɛ.—Dwom 11:5; Mmebusɛm 22:24, 25; Galatifo 5:20, 21.\nKasafĩ.—Leviticus 19:16; Efesofo 5:4; Kolosefo 3:8.\nMogya a wɔde di dwuma ɔkwammɔne so.—Genesis 9:4; Asomafo Nnwuma 15:20, 28, 29.\nObi abusuafo a ɔnhwɛ wɔn.—1 Timoteo 5:8.\nObi ho a ɔde hyehyɛ wiase yi mu akodi anaa amanyɔsɛm mu.—Yesaia 2:4; Yohane 6:15; 17:16.\nTawa anaa nnuru a wɔkyerɛ sɛ wɔde gyigye wɔn ani a wɔnom.—Marko 15:23; 2 Korintofo 7:1.\n19 Yehowa nhwehwɛ biribi a yentumi nyɛ mfi yɛn hɔ da. (Deuteronomium 30:11-14) Onim nea yebetumi ayɛ ne nea yentumi nyɛ sen yɛn ankasa mpo. (Dwom 103:14) Afei nso, Yehowa betumi ama yɛn ahoɔden a yɛde bɛyɛ osetie ama no. Ɔsomafo Paulo kyerɛwee sɛ: “Onyankopɔn yɛ ɔnokwafo, na ɔremma wɔnsɔ mo nhwɛ ntra nea mubetumi, na mmom ɔbɛma kwan abɛda sɔhwɛ no ho a mode befi mu, na moatumi agyina ano.” (1 Korintofo 10:13) Yehowa betumi ama wo “tumi a ɛboro nnipa de so” a ɛbɛboa wo ma woatumi agyina sɔhwɛ ano. (2 Korintofo 4:7) Bere a Paulo tumi gyinaa sɔhwɛ ahorow pii ano akyi no, otumi kae sɛ: ‘Mewɔ ahoɔden wɔ ade nyinaa mu esiane nea ɔhyɛ me den no nti.’—Filipifo 4:13.\nSUBAN PA A WUBENYA\n20 Nokwarem no, Yehowa ani a wobɛsɔ hwehwɛ pii sen nneɛma a okyi a wobɛtwe wo ho afi ho kɛkɛ. Ɛsɛ sɛ wodɔ nneɛma a ɔdɔ nso. (Romafo 12:9) So w’ani nnye ho sɛ wo ne wɔn a wɔne w’adwene hyia, wɔn a wɔn ani gye nneɛma a w’ani gye ho ho, na wɔne wo kura abrabɔ gyinapɛn biako bɛbɔ? Saa ara nso na Yehowa te. Enti ma w’ani nnye nneɛma a Yehowa ani gye ho ho. Wɔaka saa nneɛma yi bi ho asɛm wɔ Dwom 15:1-5, baabi a yɛkenkan nnipa a Onyankopɔn bu wɔn sɛ ne nnamfo ho asɛm no. Yehowa nnamfo da su ahorow a Bible frɛ no “honhom no aba” adi. Honhom no aba no ne “ɔdɔ, anigye, asomdwoe, abodwokyɛre, ayamye, papayɛ, gyidi, odwo, ahosodi.”—Galatifo 5:22, 23.\n21 Bible a wobɛkenkan na woasua daa no bɛboa wo ma woanya suban pa. Na nea Onyankopɔn hwehwɛ a wubesua no bɛboa wo ma wo ne Onyankopɔn adwene ahyia. (Yesaia 30:20, 21) Dodow a wohyɛ ɔdɔ a wowɔ ma Yehowa mu den no, dodow no ara na wubenya ɔpɛ a emu yɛ den sɛ wobɛma w’abrabɔ asɔ Onyankopɔn ani.\n22 Mmɔdenbɔ ho hia na ama woatumi ama w’abrabɔ asɔ Yehowa ani. Bible de w’abrabɔ a wobɛsesa no toto wo nipasu dedaw a wubeyi agu hɔ na woahyɛ foforo ho. (Kolosefo 3:9, 10) Nanso, odwontofo no kyerɛw faa Yehowa ahyɛde ho sɛ: “Ɛsodi mu wɔ akatua pii.” (Dwom 19:11) Wo nso wubehu sɛ mfaso kɛse wɔ w’abrabɔ a wobɛma asɔ Onyankopɔn ani no so. Sɛ woyɛ saa a, wubebua sobo a Satan abɔ no, na wobɛma Yehowa koma ani agye!\nWubetumi abɛyɛ Onyankopɔn adamfo denam osetie a wobɛyɛ ama no no so. —Yakobo 2:23.\nSatan ama asɛm aba nnipa nyinaa mudi anaa wɔn nokwaredi ho.—Hiob 1:8, 10, 11; 2:4; Mmebusɛm 27:11.\nƐsɛ sɛ yɛtwe yɛn ho fi nneyɛe a ɛnsɔ Onyankopɔn ani ho.—1 Korintofo 6:9, 10.\nYebetumi asɔ Yehowa ani denam nea okyi a yebekyi na yɛadɔ nea ɔdɔ so.—Romafo 12:9.\n* Eyi nkyerɛ sɛ Satan ankasa na opiapia wɔn a wɔsɔre tia wo no. Nanso Satan na ɔyɛ bere a ɛwɔ hɔ yi nyame, na wiase no nyinaa da ne tumi mu. (2 Korintofo 4:4; 1 Yohane 5:19) Enti yebetumi ahwɛ kwan sɛ nkurɔfo ani rennye ɔbra pa a wobɛbɔ no ho, na ebinom bɛsɔre atia wo.\n1, 2. Ma nnipa bi a Yehowa buu wɔn sɛ ne nnamfo pa ho nhwɛso ahorow.\n3. Dɛn nti na Yehowa paw nnipa bi sɛ ne nnamfo?\n4, 5. Ɔkwan bɛn so na Yehowa de ne denyɛ di ma ne nkurɔfo?\n6. Sobo bɛn na Satan abɔ nnipa?\n7, 8. (a) Dɛn na ɛmaa Hiob daa nsow wɔ ne bere so nnipa mu? (b) Ɔkwan bɛn so na Satan maa asɛm baa adwene a na Hiob kura ho?\n9. Yehowa yɛɛ n’ade dɛn wɔ sobo a Satan bɔe no ho, na dɛn ntia?\n10. Sɔhwɛ ahorow bɛn na ɛtoo Hiob, na ɔyɛɛ n’ade dɛn?\n11. (a) Sobo a ɛto so abien bɛn na Satan de bɔɔ Hiob, na Yehowa yɛɛ dɛn wɔ ho? (b) Hiob yɛɛ n’ade dɛn wɔ ne yare a ɛyɛ yaw no ho?\n12. Ɔkwan bɛn so na Hiob buaa sobo a Ɔbonsam bɔe no?\n13. Dɛn na efii nokware a Hiob di maa Onyankopɔn no mu bae?\n14, 15. Dɛn nti na yebetumi aka sɛ sobo a Satan bɔɔ Hiob no fa nnipa nyinaa ho?\n16. (a) Akwan bɛn na Satan fa so bɔ mmɔden sɛ ɔbɛma nnipa atwe wɔn ho afi Onyankopɔn ho? (b) Ɛbɛyɛ dɛn na Ɔbonsam betumi afa saa akwan yi so asɔ wo ahwɛ?\n17. Dɛn ne ade titiriw nti a ɛsɛ sɛ wudi Yehowa ahyɛde so?\n18, 19. (a) Yehowa ahyɛde no bi ne dɛn? (Hwɛ adaka) (b) Yɛyɛ dɛn hu sɛ Onyankopɔn nhwehwɛ nea ɛboro yɛn so mfi yɛn hɔ?\n20. Su pa bɛn na ɛsɛ sɛ wunya, na dɛn nti na saa su no ho hia?\n21. Dɛn na ɛbɛboa wo ma woanya suban pa?\n22. Sɛ woma w’abrabɔ sɔ Onyankopɔn ani a, dɛn na wubetumi ayɛ?